text:
ORANJESTAD – For di e investigashon di mas nobo di kondukta seksual no apropiá na trabou, e sifranan na Aruba ta mustra un oumento. “No ta bon pero no ta ekstraordinario tampoko”, Karin Bosman di About Workplace Harassment ta bisa. “Na Hulanda e ta subi i tambe na Kòrsou kaminda nos a hasi investigashon.”
E ta kompartí e resultadonan arubano eksklusivamente ku Ret Karibense. For di e último investigashon di 2018, e ta mira un oumento grandi bou di e poblashon ku ta traha i studiante. E oumento di notifikashon tokante kondukta no deseá i espesialmente intimidashon seksual a subi di 56 porshento pa 83 porshento. Ta trata espesialmente di miembro di direktiva i kolega ku ta hasi esaki i no nan klientenan.
“Mas hende sa awor kiko ta kondukta no apropiá”, ta e splikashon di Bosman tokante e oumento. “Ku #metoo, e relatonan ei ta habri wowo di hende. Maneho di un organisashon tokante esaki hopi bia ta dokumento, teksto ku hende no por identifiká kuné. Bo mester di e relatonan di hende ku a pasa aden, pa komprondé kiko ta pasando ku bo.”
‘Na e islanan awor si nan tin kurashi pa puntra otro si nan a haña un potrèt asina na trabou.’
Karin Bosman di About Workplace Harassment
E notifikashonnan resien di kondukta seksual trasendental serka The Voice, Ajax, emisora públiko hulandes i otro dunadó di trabou na Hulanda, segun Bosman na e islanan tambe a kousa diskushon nobo.
“Mi tabata ladra den desierto ora mi a kuminsá na 2015. Despues e movementu di me-too a hasi hopi. I awor atrobe: nan e islanan nan no tin miedu di puntra otro si nan a haña un potret asina (di un órgano seksual, red.). Hende hòmber ta bisa: ta nada mes mi no tin mag di hasi mas”, Bosman ta konta. “No ta nada, basta nos sigui hiba e diskushon tokante esaki.”
No opstante e oumento Bosman ta mira un mehorashon na e islanan. Tin un base di sosten mas amplio. Esei ta positivo, ounke ainda nos no ayega ainda. Ta espesialmente un lucha kontra pedanteria. Organisashonnan ta pensa tur kos ta OK tòg, pasobra tur hende ta felis. Pero bo no sa esaki niun ora. Nos sí pasobra hende por mèldu anónimamente, pasobra nos ta investig’é i nos ta independiente.
Kiko gobièrnu arubano ta hasi kontra kondukta trasendental?
E pregunta ta kiko polítika na Aruba ta hasi? “Nada”, Bosman ta mira. Remarkabel pasobra e gobièrnu di Aruba ta e dunadó di trabou di mas grandi. “Pero”, Bosman ta agregá, “for di tempu ku Evelyn Wever-Croes ta na poder, mi no tin kombersashon ku gobièrnu arubano. Na 2017 mi a papia ku e gobièrnu AVP (oponente polítiko, red.) – pasobra esaki no tabatin maneho – pa trata ku esaki. Pero e ora ei awor aparentemente bo no mag papia.
Na Kòrsou Bosman ta mira hopi mas moveshon. Ta trahando un lei pa hasi kondukta no deseá i intimidashon seksual na trabou kastigabel. Kompará ku Aruba e ta mira ku na Kòrsou hopi mas kompania ta aktivo pa kita e maneho for di e papel. “Esei ta masha importante sino bo ta krea solamente tiger di papel i ku esaki bo no ta yuda niun hende.”
Promé minister Wever-Croes: a kastigá mas ámtenar pa kondukta inaseptabel
Promé minister Wever-Croes, ku ta trata ku maneho di personal di gobièrnu, ta bisa ku tin maneho masha bon pero ku esaki ‘no ta kubri henter e asuntu di kondukta trasendental’. Tampoko no tin norma òf kódigo di kondukta.
“Nos ta haña hopi keho ku ta resultá den pasonan disiplinario, tin bia asta retiru”, e promé minister ta konta. Ta trata di tèr, intimidashon seksual i tambe diskriminashon.” Kuantu Wever-Croes no por bisa. “Mi mester pidi e sifranan ainda serka e departamentonan, pero generalmente e kantidat di kastigu disiplinario ta subi sí.”
I pa introdusí un lei manera na Kòrsou? “Esei ta parse mi bon. Pero un inisiativa manera ei nos no a tuma ainda.”


c: text/html

text: KRALENDIJK – Djasabra anochi algu promé ku 9’or dos vehíkulo a dal práktikamente frontal. E aksidente a sosodé riba kaya Korona pegá ku “Wing Cheung Supermarket”. Un di e outonan a resultá riba baranka kanti di kaminda despues di a dal den e otro vehíkulo i baha kaminda na man robes di kaya. Motibu di e aksidente no ta konosí. Un di e outonan a keda riba kaya, esun ku tabata bayendo direkshon di Playa. E otro ku tabata bayendo direkshon nort despues di a dal i kibra wil di e otro outo, a resultá kantu di kaya riba baranka. No tabatin herido kousá pa e aksidente.

robotstxt: allowed

filter: keep


text:
Kralendijk – Selebrashon di dia di Boneiru e aña aki ta tuma lugá dilanti Bestuurskantor pero di un forma adaptá ku algun invitado teniendo kuenta ku e reglanan di covid.Manera tur aña pa e okashon aki gobièrnu di Boneiru a instituí un komishon pa organisá e festividat aki, ku ta nos dia nashonal.
E tema di e aña aki ta “Unidat ta e yabi pa libertat”
E dia ta kuminsá ku un reunion sòlèm di konseho insular na Passangrahan pa 08.30. E parti protokolar lo sigui pa 09.35 ku e gruponan uniformá ku lo marcha i bou di e tononan di nos himno nashonal ku ta interpretá dor di un korlo hisa e bandera gigantesko di Boneiru.
Despues di e parti di hisamentu di bandera lo sigui ku e parti eukuméniko siguí pa algun kansion di gospel dor di kor San Luis Beltran, diskursonan, rekonosementu na nos suidadanonan di honor i ta sera e selebrashon ku un bunita shou.
Sperando ku kada suidadano ku ta stima e pida baranka aki, krea un sentimentu di patriotismo i demostrá esaki tambe. Esaki por sosodé pa medio di un bandera sea na kas òf na outo, un steker, pen, vestuario òf di kualke manera ku bo por ekspresá ku bo ta un boneriano i ku amor inmenso pa bo isla.
Pueblo Boneriano por sigui e e reunion sòlèm i e parti protokolar mainta atrabes di nos medionan di komunikashon.
Entidat PúblikoBoneiru ta deseá henter pueblo di Boneiru un felis i dushi Dia di


text:
WILLEMSTAD – E kambio di fecha di fin di yanüari pa fin di febrüari a krea sierto asuntu inkómodo pa e organisadónan, pero e ánimo di e partisipantenan i e grupo di voluntario na e di 12 Ride, Swim & Walk for the Roses riba djadumingu 28 di febrüari sigur no a sufri bou di dje. Ayera atrobe sigur mas ku 10.000 partisipante a kore, kana, kore baiskel i landa bou di guia debido pa e bon kousa: kolektá fondo pa e trabou balioso ku Fondo Prinsesa Wilhelmina (PWF) ta hasi i pa pashènt di kanser i nan miembronan di famia.
Direktiva di fundashon Ride for the Roses bou di presidensia di Robbin Martina, spònser prinsipal Orco Bank, patrosinadónan platinum Fundashon Bon Intenshon, Curaçao Port Services, Guardian Group, Gillette, Kooyman i Curoil i tur e otro spònsernan, i e ehérsito di kolaborador i voluntario por wak bèk satisfecho riba e di-12 edishon di e evento aki. A base di un kalkulashon preliminar a rekoudá atrobe ku e evento aki alrededor di mei mion florin. Ta te ora a konta tur e ingresonan real i despues ku a kita e gastunan di organisashon por determiná eksaktamente e suma final eksakto. Den su maneho transparente na su debido tempu e fundashon lo sali pa dilanti ku esei.
Landadónan kompetitivo
Mainta 7 or na Awasá minister Etienne van der Horst a duna e inisio na e Walk for the Roses, sea via brùg Emma òf via brùg Juliana, pa Wet & Wild na Boulevard. El a elogiá e bon trabou di PWF pa kua tur loke ta rekoudá ta bai. E momento ei e tabata kompañá pa presidente di RFTRC Robbin Martina, presidente di PWF Alba Martijn i Gerente General Canword di spònser prinsipal Orco Bank.
Djis despues ku e promé koredornan a drenta pa banda di 8 or e promé koredónan di baiskel a sali, i e promé di nan a drenta bèk promé ku e último kanadónan a drenta. Esei a krea un aglomerashon interesante na entrada di Boulevard. Tantu e kanadónan komo e koredónan di baiskel a haña na yegada un resepshon grandioso i un rosa pa tur partisipante.
Despues di un retraso di alrededor un kuartu di ora pa duna tur hende un chèns algu despues di mediodia promé e landadónan kompetitivo di e diferente klupnan lokal a sali siguí 5 minüt despues esnan rekreativo for di Jan Thiel pa e trayekto di 3 km te Seaquarium. Den e landadónan kompetitivo maskulino e tres proménan ku a drenta tabata Raim Michèl (1, 37:15:02), Isacar Paula (2, 37:32:46) i Kaelan Betrian (3, 37:40:31) i di e damanan tabata Tiareth Cijntje (1, 39:35:30), Fleur Bos (2, 42:56:91) i Esmee York (3, 43:18:50). Seguidamente un pa un e otro landadónan kompetitivo i rekreativo a subi playa dui Seaquarium apoyá pa e públiko presente. Kuartu pasá di 2 or tur hende tabata aden. E gruponan di Spinergy tambe a kontribuí na e resultado final. DJ Maarten Schakel a animá e públiko tantu na entrada di e Walk komo na playa. Aya manera kustumber DJ Boogieman, Rene Hurtado i Rhydd’m Band a pèrkurá pa e kompañamentu musikal, miéntras ku e banda di hóben Unlocked tambe a kontribuí na e bon ambiente,
Metanan alkansá
Presidente Robbin Martina di fundashon Ride for the Roses huntu ku su miembronan di direktiva Benno van Leeuwen, Jim van Luipen, Curd Evertsz, Geert Bijlstra, Raoul Hooftman, Helena Seferina, José Alves i Arthur Rosaria por wak bèk riba un evento eksitoso. Aki aya por mehorá algu i esei sigur lo tene kuenta kuné pa otro aña, pero na final di dia nan por konstatá ku orguyo ku a logra igualá e resultadonan di aña pasá, esta un kantidat di partisipante ku a surpasá 10.000 i fondonan brutu rekoudá ku atrobe a pasa mei mion florin, tur esaki pa e bon kousa. Pa e resultado final aki e organisadónan ta inmensamente gradesido na tantu su mes kolaboradornan komo e grupo di voluntario, i tambe polis, Wardakosta, Citro, Boulevard, Jan Thiel, Krus Kòrá i tur e patrosinadornan.


text:
Resultadonan di e wikènt di 6/7 ougùstùs di BEVEKO BRIGHT BASEBALL Liga 40 i Liga 50
LIGA 40+
Djasabra 6 ougùstùs
Isla Crackers 7 – Jandoret Raiders 5
Pa Isla: 7 kareda 7 hit i 0 eror. Picher ganadó: Jair Josepha. Mihó bate: Jair Josepha di 2-2 i Michelangelo Celestina di 1-1.
Pa Jandoret: 5 kareda 9 hit i 2 eror. Picher pèrdèdó: Deron Clara. Mihó bate: Rigobert Cijntje i Mayron Martinus ambos di 1-1. Erling Gosepa ku un honron.
Sta Maria Pirates 8 – The Brothers 4
Pa Sta Maria: 8 kareda 7 hit i 2 eror. Picher ganadó: Amador Nita. Mihó bate: Amador Nita di 2-2 i Signald Paz di 3-2.
Pa The Brothers: 4 kareda 6 hit i 4 eror. Picher pèrdèdó: Juvenal Leonora. Mihó bate: Reginald Pietersz di 3-2. David Kirindongo ku un honron
Quality Stars 8 – Marchena Stars 2
Pa Quality: 8 kareda 10 hit i 0 eror. Picher ganadó: Reinold Anderson. Mihó bate: Raymond Leonora di 4-3 i Ian Ignacio di 3-2.
Pa Marchena: 2 kareda 4 hit i 4 eror. Picher pèrdèdó: Jurien Martina. Mihó bate: Raily Cordilia di 1-1.
Djadumingu 7 ougùstùs
Marlins 8 – Azucar 2
Pa Marlins: 8 kareda 14 hit i 1 eror. Picher ganadó: Orlando Gerard. Mihó bate: Wilkin Lockhart Martinez i Jean Paul Pierre ambos di 2-2; Aldrin Visser i Cedric Gill ambos di 3-2.
Pa Azucar: 2 kareda 6 hit i 1 eror. Picher pèrdèdó: Raymond Soerka. Mihó bate: Dennis Testing di 3-2 i Arlyson Sommer di 1-1.
Vosama 10 – Yesterday 0
Pa Vosama: 10 kareda 10 hit i 1 eror. Picher ganadó: Feliz Ibañez. Mihó bate: Cedrix Valies i Harley Dave Paulo ambos di 2-2 i Luis Ofreddy di 3-2.
Pa Yesterday: 0 kareda 2 hit i 5 eror. Picher pèrdèdó: Omar Valies. Mihó bate: Leslie van Kimmeanaede di 1-1.
LIGA 50+
Veteranos Otrobanda 5 – Sigui Hunga 3
Pa Otrobanda: 5 kareda 10 hit i 0 eror. Picher ganadó: Edison Clemencia. Mihó bate: Gregory Mathilda di 3-3, Earning Sterling di 3-2 i Miguel A Velazquez di 1-1.
Pa Sigui Hunga: 3 kareda 11 hit i 1 eror. Picher pèrdèdó: Franklin Leuteria. Mihó bate: Moizes Zimmerman di 2-2; Gerald Zimmerman i Irving Sambo ambos di 3-2.


text:
Bo sa kiko ta bunita? E sonrisa nèchi di nos grandinan! Grupo Kalèb a habri aña ku un enkuentro kaminda nan a pasa un ratu alegre, kontentu i hopi dushi! E boluntarionan semper ta kla pa sirbi kada un di nos grandinan ku e amor di Señor Hesus reflehá den nan interior. Nos grandinan meresé esaki i hopi mas, ban trata kada un di nan ku hopi amor.
Esaki ta e grupo Kalèb di nos iglesia, kaminda ta dediká tempu i amor na nos grandinan, lagando nan pasa momentunan agradabel i adémas, siñando pa nan e palabra di Salbashon.


text:
den proyekto di Fundashon Alton Paas den kolaborashon ku diferente kompania.
WILLEMSTAD, Personanan ku ta uza ròlstul tambe meresé e oportunidat pa por sali i disfrutá teniendo kuenta ku e posibilidatnan ku tin aworaki. Pesei mes ku yudansa di Amigunan di Fundashon Alton Paas i diferente kompania, lo bai kuminsá un proyekto pa e sigiente 6 lunanan ku lo bai regalá kada siman transporte ida i buelta pa 3 persona den ròlstul ku lo bai sea landa, komé na un restaurant òf hasi un bishita. Tur esaki kompletamente gratis.
Nos tur ta konsiente di e efektonan di e pandemia aktual. Den kaso di personanan ku un desabilidat e impakto ta aun mas grandi. Normalmente ya kaba tin un barera haltu pa mayoria persona ku un desabilidat por a sali bai rekrea òf disfrutá di tur posibilidatnan ku tin pa nan na Kòrsou.
Awor ku e pandemia, e barera ei a bira hopi mas haltu. Hopi mas difisil pa e persona sali for di su isolashon na kas. Si nòrmal e sa haña yudansa di famia aworaki esaki por ta mas difisil. Pa kolmo no tin un bista por lo pronto di un mihó futuro.
Fundashon Alton Paas konforme su statutonan tin e meta pa fasilitá mobilidat liber di personanan ku dwarslaesie i otro tipo di paralisis usando su dos autonan ku yama Wheelee spesial pa transportá personanan den ròlstul. Esakinan tei spesial pa aktividatnan rekreativo. Si un hende ke bai misa, evento, hasi bishita, etc…
Sea ku ta mainta trempan, anochi lat òf asta riba dianan di fiesta. Pa asina yuda personanan ku un desabilidat partisipá aktivo den komunidat.
Mirando ku nos ta siñando kon pa biba den e normal nobo, ta importante pa personanan ku ta uza ròlstul tambe por haña chens di partisipá den e desaroyo aki. Pesei tur siman via un facebook live di Fundashon Alton Paas, lo saka nòmber di 3 persona den ròlstul pa bai sea landa, kome na un restaurant òf hasi un bishita usando Wheelee kompletamente gratis. Pa un persona por haña e chèns aki e mester subi riba nos website i yena e formulario ku su nòmber i number di telefon pa asina kada siman por saka nòmber di e 3 personanan. Si e persona mes den ròlstul no por yena e formulario e mes, e por laga un hende yena su nòmber.
Manera indiká ariba kaba lo bai tin 3 kaminda ku e persona por bai. E por bai landa bou di guia di un aquatic therapist ku lo sosodé na Wet&Wild-Boulevard. Tin 3 restaurant ku a uní den e proyekto kual ta Gondola Restaurant na Riffort, Muse Restaurant na Villapark Fontein i Greenhouse na Boulevard.
Fundashon Alton Paas ta hopi kontentu i agradesido na tur e Amigunan ku a kontribuí pa hasi esaki posibel i alabes tambe tur e organisashonnan ku a skohé di forma parti di e proyekto.
Pa haña e formulario por manda nos un whatsapp na 5100087 òf klek riba e link aki.


text:
Farruko ta anunsiá retiro i dedikashon na músika gospel
Den pleno konsierto riba Dia di Amor i Amistat e famoso artista a bisa su públiko ku nada den e mundo aki ta pa Semper. “Brasa bo yunan, brasa bo pareha i brasa bo famia, pasobra nada na e mundo aki ta eterno,” el a bisa. El a bisa ku e no por nenga ku kosnan tal bai bon, el a logra tur e éksito ku e tabata deseá. Pero ku lágrima na wowo el a pidi pordon i a anunsiá su retiro pa drenta bida Kristian. El a konta kon ku tur e éksito di mundo ku e tabatin i tòch tabata sinti un bashí. Tambe el a bisa di ta hopi arepentí di hopi di e letranan di e kansionnan ku el a interpretá, aunke ku nan a resultá eksitoso, manera Pepas.
“Apesar di fama mi tabata sinti bashí. Hopi biaha mi tabata sera mi kurpa den kamber i puntra Dios di kon mi ta sinti asina. Mi a komprondé ku e bashí ei por wòrdu yena solamente dor di Dios.” P’esei awó e ta bai kuminsá un bida nobo komo Carlos Efrem, kantando músika Kristian. Despues di e mensahe, unda ku e tabata parse un Pastor Kristian, e mester a komplasé su públiko kantando e kansion Pepas, ku a wòrdu hopi kritiká. Resientemente ya kaba e kantante a duna indikashon di e rumbo nobo ku e ta bai tuma, kantando un kansion Kristian. El a bisa ku e tin vários kansion kristian skirbi i tabata spera e momento pa lansa nan i esei ta bai sosodé awó. El a haña apoyo di Ozuna, kende a bisa ku el a tuma e desishon ku e kier, meskos manera vários otro artista. Daddy Yankee tambe a anunsiá resientemente retiro pa dediká tempu na su famia i lo no ta straño si e bai dediká su mes na Dios.


text:
Oranjestad-Diamars mainta a tuma lugar apertura di e conferencia di ATCA, cual ta e conferencia di turismo pa nos partnernan di Norte America cu a conta cu presencia di 60 participante for di Merca y Canada.
E biaha aki a comparti cu e actornan importante aki den nos industria turistico na un forma diferente unda a pone extra atencion riba e parti cultural y e diversidad di actividadnan cu nos isla tin pa ofrece. E ultimo aki a wordo haci a traves di un presentacion di nos artista local Rosabelle Illis, kende a mustra un imagen a traves di e wowonan di un ‘first time visitor’cu danki na e experiencia incomparabel na nos isla no a resulta di ta un happy visitor, pero un ecstatic visitor.
Tambe tabatin presentacionnan di CEO di ATA, Ronella Tjin Asjoe-Croes, James Fazio, Director di aeropuerto y Ed Malone, Director di area pa Norte America.
E conferencia aki ta hopi importante mirando cu no solamente ta papia di negoshi y bende Aruba, pero tambe ta duna e participantenan e oportunidad pa reconecta cu e experiencia Aruba.
Ronella Tjin Asjoe-Croes a remarca cu ta hopi importante cu nos operadornan di tour principal ta presente, kendenan ta representa alrededor di 55 pa 60% di e negoshi cu ta bin for di Norte America. Ademas di esaki Aruba ta den e destinacionnan top 5 pa nan pa loke ta benta y negoshi.
Durante e conferencia a enfoca riba aspectonan cultural nobo, trece e experiencia di cultura dilanti cu ta wordo ofreci na nos bishitantenan y bishitantenan potencial a traves di e operadornan di tour.
Un punto importante cu a bin dilanti ta cu ta mustra cu ta inverti den Aruba su producto tanto fisico, di servicio, embeyecimento di nos centro di ciudad, desaroyo di San Nicolas. Esaki a wordo haci a traves di e presentacion di Rosabelle Illis, kende a bin cu un toke artistico y humoristico y cu a wordo usa pa ATA pa mustra e diferente proyectonan nobo cu Aruba tin.
Tambe tabatin presente artistanan local dunando un bista di kico e proyecto di Korteweg ta, cual a wordo introduci algun siman atras.
E parti principal di e presentacion di James Fazio tabata riba con ta mehorando e experiencia di e pasahero na aeropuerto y esaki ta algo importante mirando e trabounan exitoso di ATA pa trece mas turista a traves di nos aeropuerto. Tin diferente proyecto cu ta cla caba y otronan cu ta den proceso y tur esakinan lo contribui na mehora e experiencia na nos aeropuerto.
Ed malone di su banda a mustra e trabounan cu ta wordo haci pa sigui atrae e mercado Mericano y en especial e turistanan afluente, e strategianan di mercadeo y con e mehoracion di nos producto ta influencia e mercado cu nos isla ta enfocando riba dje.
Minister Otmar Oduber a manda e mensahe di gratitud na tur e partnernan di nos isla presente pa contribui na e crecemento substancial di e mercado Norte Americano, cual den e prome lunanan di 2015 a surpasa 7% compara cu 2014.


text:
BOGOTA – Ministerio di Defensa a konfirmá ku e siman aki un total di 23 funshonario di kuerpo polisial na...
MIAMI – Alfredo Ramirez III hefe di kuerpo polisial na Miami Dade a konfirmá ku ayera mèrdia sentral di polis a risibí vários yamada indikando ku...
MANAGUA – Ayera gobiernu di Nicaragua ku tin e sandinista Daniel Ortega komo hefe di estado a deklará Bettina Muscheidt embahadora di Union Europeo komo persona...
FLORIDA – National Hurricane Center a konfirmá ku e wowo di e orkan Ian a yega ayera Florida ayera tardi ku bientunan di riba 150 miya...
OAKLAND – Ray Kelly bosero di departamento di Polis na Oakland a konfirmá ku ayera alrededor di 1’or di mèrdia 5 hòmber a drenta na kura...
BRAZILIA – Michelle Bolsonaro primera dama di Brasil a proponé na tur simpatisante di su kasa pa nan yuna tur dia 12 ora pa asina libra...
TEHERAN – Faezeh Hashemí Rafsanyaní periodista i aktivista a bolbe keda detené ayera na Iran pa motibu ku ela trata na organisá un marcha di protesta...
MIAMI – Orkan Ian a pasa ayera duars riba Cuba i a laga un desaster atras ku inundashon i bastante destrukshon. Cuba tabata den problema kaba...
SAO PAOLO – Luiz Inacio Lula da Silva kandidato presidensial pa e próksimo elekshon na Brazil a akusá aktual mandatario Jair Bolsonaro di ta fomentá violensia...


text:
Ayera m’a bai drumi masha trempan mes, mi no tin idea pakiko. Pero manera semper mi a lanta marduga i a bai chèk Facebook. Pa mi sorpresa mi a mira un video pasa voorbij ku Oompie Stroopie a post.
E video ta mustra Glenn Thomas para respetuosamente ta kanta e himo di Kòrsou. Un himno ku segun mi no ta hera, ta tur Djaluna bo mester a para riba plenchi di skol kanta, den e seremonia di bandera. Un ritual di 6 aña largu (depende kon lihe ba pasa e klasnan). Mi no tin rason eigenlijk, na skol bo tabata kanta e prome ku e di kuater kuplèt so.
Den background di e video tin un mener ta kantando e himno di nos isla, i e tabata den e di dos kuplèt, te einan e ku Glenn tabata eens ku otro. Sin kaba e di dos kuplèt ainda, ela skip e di tres kuplèt bai kumisa ku esun di kuater.
p’e isla prosperá. I ora nos ta leu foi kas nos tur ta rekorda. I ora nos ta leu foi kas nos tur ta rekorda, Korsou su soo i playanan, orguyo di nos tur.
Akinan Glenn a mane mira un spiritu keda wak rònt. I tanten ke ripitishon di “I ora nos ta leu foi kas” a kai, Glenn a puntra na bos haltu “Kik’e kos aki”.
Na final di e himno ku tur hende a kumisa bati man, Glenn un biaha mas mustrando su desakuerdo a bisa kara serio “Ablif?? Bosnan no por ta serio!”.
Serio nan no por ta bèrdat. E gai aki a kaba di habuza di nos himno i nos tin ku bati man p’e tambe? Kai sinta keda trankil shonnan.
Un kos mi sa, Glenn si no tabata niun tiki eens. Pero sindsdien e mucha hòmber ku a kanta, a pidi despensa na Kòrsou riba su Facebook.
Hopi laf e suseso aki ta, porta ta nèrviosismo. Kual sea e kaso, e ta un bèrguensa. Pero bon ku ela duna kara i pidi despensa, nada mas no por wòrdu hasi den e kaso aki. Pa tur sobra ku no ta kòrda e himno di Kòrsou, chèk e himno akibou.
HIMNO DI KORSOU
Promé kuplèt
Lantá nos bos ban kanta
grandesa di Kòrsou;
Kòrsou isla chikitu,
Baranka den laman!
Kòrsou nos ta stima bo
ariba tur nashon.
Bo Gloria nos ta kanta
di henter nos kurason.
Di dos kuplèt
Nos pueblo tin su lucha,
ma semper nos tin fe
di logra den tur tempu
viktoria ku trabou!
Ban duna di nos parti
p’e isla prosperá.
Laga nos uni forsa
p’asina truinfá.
Di tres kuplèt
Nos patria nos ta demostrá
Honor i lealtat,
meskos na e bandera
union di nos nashon.
Nos bida lo ta poko
pa duna nos pais,
luchando uní pa libertat,
amor i komprenshon.
Di kuater kuplèt
I ora nos ta leu fo’i kas
nos tur ta rekordá
Kòrsou su solo i playanan,
orguyo di nos tur.
Laga nos gloria Kreadó
tur tempu i sin fin,
k’El a hasi nos digno
di ta yu di Kòrsou!


text:
15 di novèmber 2019 e traspaso di tur pashènt for di SEHOS pa CMC a tuma lugá!
Ekspreshon di GRATITUT na nos personal pa kon a mobilisá i guia e traspaso di un forma profeshonal i éksitoso. Danki di kurason na e tim di militar ku a duna gran aporte na e proseso. I tambe na Polis, VKC i Ambulans. Nos a demostrá huntu kiko nos por logra ku “teamwork” pa Kòrsou.
Na pueblo di Kòrsou PABIEN ku NOS Hospital Nobo!
Nos por ta orguyoso ku lokual nos propio hendenan a logra di planifikashon, konstrukshon i transishon, indikashon di nos kapasidat pa realisá logranan grandi. Ban fija bista riba un futuro briante pa nos pueblo. Pabien Kòrsou! #CMC


text:
Evelyn Wever Croes
Ki malo tin cu e ofishi di bendedo di pisca?
Oranjestad-E siman aki e delegacion di MEP na Hulanda, encabesa pa sra. Xiomara Ruiz-Maduro, y Ady Thijsen y Chris Romero a hiba debatenan fuerte den reunionnan entre parlamentonan di reino.
Especialmente riba e tema di ‘integridad’ den gobernacion. Durante tratamento di e tema aki, den nomber di MEP Xiomara Ruiz-Maduro a trese padilanti e plan di partido MEP pa elimina corupcion den gobernacion for once and for all. E plan aki ta consisti den introduccion di diferente leynan pa controla e partidonan politico, y pa duna proteccion na esnan cu denuncia actonan iregular. Esaki pasobra ta hopi miyones a wordo hinca den campanja di e partido na mando AVP y ningun hende no sa di unda e placa ey a bin.
Ademas, tin un cultura di intimidacion y menasa na Aruba, y hopi hende tin miedo. Tin hopi hende cu sa di cosnan iregular rond di e ministernan, pero no ta tribi di papia. Pesey mester bin ley y regla pa proteha nan pa nan sinti nan mes liber pa denuncia cosnan iregular.
E solucionnan cu MEP a propone a cai den masha bon tera na Hulanda, mirando e duda cu ta cresiendo na Hulanda den integridad di gobernantenan den Reino.
Lamentablemente aki na Aruba e voceronan di Mike Eman a scohe pa lastra Xiomara Ruiz-Maduro pasobra e a sa di vocifera locual ta biba den nos comunidad. Vocero principal di Mike Eman te hasta a yama Xiomara Ruiz-Maduro pa bendedo di pisca, hasiendo como si fuera cu e ofishi di bendedo di pisca ta algo malo!
Ta tipicamente e reaccion di e voceronan di Mike Eman ora algo dal nan duro, y awor cu poco poco e berdad di Mike Eman ta yegando Hulanda, claro cu ta di compronde cu Mike Eman no ta gusta esaki, y ta manda su voceronan ataca esnan cu hiba e mensahe.
Na prome lugar mi ta condena cu ta insulta e ofishi di bendedo di pisca, cual na mi parecer ta un ofishi noble, di trabou duro.
Na di dos lugar mi ta condena cu ta insulta un representante di pueblo cu ta cumpli cu su responsabilidad di vocifera e preocupacion cu ta biba na Aruba. Ya pa algun tempo caba, mirando e casonan di Kiko Gomez, strawberry gate, Lainda-gate, JJ Rendon y su 12 miyon dollar, y mirando cu e gobernantenan responsabel ta scohe pa no duna informacion, den comunidad ta reina hopi preocupacion. Esaki no ta un secreto, y e preocupacion ey Xiomara Ruiz-Maduro a vocifera.
Finalmente, si acaso defende bo pueblo y vocifera e preocupacion di bo pueblo ta bendemento di pisca, anto ami tambe ta un bendedo di pisca, y cu orguyo, lider di MEP Evelyn Wever-Croes a duna di conose.


text:
ORANJESTAD – Colegio Laura Wernet-Paskel ta celebrando 60 aña di existencia di e scol. Scol Laura Wernet-Paskel ta un scol cu durante 60 aña a yuda educa hopi di nos muchanan specialmente di e bario Cadushi Largo na Santa Cruz y na un forma hopi ehemplar a forma ciudadanonan di e bario. Tambe a celebra 2 hubilario esta Juffrouw Winifred Kaarsbaan ‘Frida’ cu a cumpli 25 aña di servicio y Juffrouw Milène Croes-Feliciana cu a celebra 30 aña di servicio. Na mesun ocasion di aniversario di e scol, ta para keto na e 60 aña di fayecimento di señora Laura Wernet-Paskel. Na e celebracion a asisti tambe Minister di Enseñansa Endy Croes y Juffrouw Baily.
Señora Laura Wernet-Paskel, un persona visionario cu a logra hopi pa Aruba. Señora Laura Wernet-Paskel banda di tabata un hende muhe, mama y juffrouw di scol, e ta un di e prome personanan cu a bay studia na Hulanda y bin bek Aruba pa traha. Como tal, el a laga su marca den enseñansa na Aruba. Prome Minister a splica cu señora Laura Wernet-Paskel tabata un escritora tambe y a laga un manuscripto atras, “Ons Eilandje Aruba” cu despues a wordo publica. Un obra literaria di nivel hopi halto.
Ademas, como e prome politico femenino, a pesar di no a keda hopi tempo riba lista, el a sigur habri caminda pa hendenan muhe cu awe ta den politica. Señora Laura Wernet-Paskel a wordo conmemora cu ponemento di krans na su graf.
Señora Laura Wernet-Paskel wordo reconoci como personahe femenino di milenio. Recientemente Gobierno Hulandes a tuma e decision pa dedica parti di un caya na su nomber, banda di Anne Frank, y probablemente e desvelo di e caya aki lo tuma luga na oktober 2023 pa mustra e aprecio y reconocemento grandi cu tin pa señora Laura Wernet-Paskel, Prome Minister a splica.
Concluyendo Prome Minister a felicita cabesante di e scol Juffrouw Bernadetta “Eta” Geerman-Figaroa y henter e ekipo di maestro cu a sa di carga e nomber di sra. Laura Wernet-Paskel na un forma ehemplar. “Cu Dios bendicioina cada uno pa sigui haci e bon trabou aki pa hopi tempo mas. Danki na Famia Wernet pa permiti nos conmemora e fecha aki hunto.”


text:
Diasabra nochi den e Compleho Deportivo Guillermo Prospero Trinidad na Dakota, e ekipo di SV Dakota tabatin un encuentro importante contra SV Nacional. Cu e victoria aki SV Dakota a clasifica automaticamente pa e play-off den semi-final. Sigur ya caba den e prome minuutnan di wega por bisa cu SV Dakota a domina e wega y ya caba na di 30 minuut di e prome tempo tabata dilanti cu e score di 4-0.
Prome cu a pasa pa camerin, ex Minister di Salud y Deporte, Dr. Richard Visser hunto cu mr. Glenn Thode (Rector di Universidad di Aruba) a “Hype-Up” e hungadonan di SV Dakota cu algun palabra di motivacion cu sigur a duna un resultado hopi positivo.
Presidente di SV Dakota Harvey Clement a entrega un plakkaat den nomber di henter e organisacion na e hungado Damien Boers y gradiciendo e pa e aña cu e la milita den e ekipo, Boers lo ta saliendo pa Hulanda diasabra awor pa bay biba. Tambe Staf Tecnico encabesa pa Franklin Priest conhuntamente cu David Puriel a duna credito na tur hungado pa e dedicacion y sacrificio durante e prome y di dos buelta y sin laga afo e logro di diasabra anochi, tambe palabranan cu awor e trabou lo sigui cu mas intensidad pa cu play-off.
S.V. Dakota di aki ta cuminsa manda palabranan di invitacion na e bario di Dakota y Tarabana y na tur fiel fanaticonan di Dakota pa yega stadion y apoya e ekipo hoben aki cu ta haciendo un tremendo trabou.
E wega a termina cu e score di 5-2 na fabor di Dakota cu golnan anota pa Jesus Peñate, Owen van der Wijne, Nickenson Paul y Fercand Sophia.
Tambe SV Dakota ta gradici na nos Señor Creador pa ilumina y cuida nos hungadonan na cada momento. Tambe ta manda un palabra di gradicimento nan e sponsornan ATCO Concrete Products, Gatorade, Coopers Tires, Island Best Windows & Doors, Manpower 4U y Amast N.V. pa e confiansa deposita den e organisacion. Na tur fanatico keda pendiente pa gadgetnan na caminda pa apoya e ekipo den Play-Off.
SV Dakota ta existi desde aña 1947 caba y durante e su trayectorio a sa di logra conkista e titulo di campeon di futbol division di honor na mas di un ocasion den pasado. Sinembargo, e ultimo biaha cu el a bin cas cu e trofeo tabata na 1995.
E organisacion ta conta cu futbolistanan di tur edad, cuminsando cu Mini baby, Baby, Lifida A, Lifida B, Menor, Mayor, Junioren y Hoofdklas. Na tur ta papia di mas o menos 175 hungado den total. Den e seccion di Hoofdklas, ta conta cu un ekipo practicamente nobo cu 25 hungado, 4 staff tecnico y 4 miembro di directiva.


text:
KRALENDIJK – E fin di aña aki bo tin chèns di gana un outo Chevrolet Beat, 2 pasashi ku TUI, 100,000 FunMiles, estadia den hotèl, i hopi premio mas! Tur esaki den The FunLottery, e kampaña espektakular di fin di aña, di FunMiles i su partnernan. Partisipashon ta masha fásil. Miembronan registrá ku hasi nan kompra na partnernan di FunMilespartisipante, lo risibí un òf mas lòt- e montante ta varia serka kada partner. Mester yena nan informashon riba e lòtnan, i depositá esaki den e buzonnan spesial ku tin den e establesimentu. E sorteo di The FunLottery lo tuma lugá na fin di yanüari 2021. Reglanan di kampaña i un lista kompletu di e premionan por wòrduhañá riba funmiles.net/bonaire/funlottery.
Un outo i hopi otro premio espektakular
E pakete di premio ta simplemente impreshonante. E aña aki, e premio grandi ta un Chevrolet Beat di Auto City, un outo ku ta kombináun estilo úniko ku ‘fun’ i ta ekonómiko na gasolin, inkluyendo un seguro di outo di ENNIA pa 1 aña largu. Otro premionan ta inkluí 100,000 FunMiles i 2 pasashi ida i buèlta pa Hulanda ku TUI. Adishonalmente, miembronan por gana diferente gift cards di Super Retail (5x $100) i Bonaco (1x $500 en 6x $250).
Kòrda: únikamente miembronan registrá di FunMiles por gana
Pa keda ku chèns di gana e premionan fantástiko ku tin den FunLottery, e miembro mester ta registrá. Si bo ta un kliente ku nunka a registrá bo karchi di FunMiles, esaki ta e momentu! Bishita funmiles.net, i klik LOGIN/SIGN UP, klik CREATE ACCOUNT NOW i sigui e pasonan fásil. Registrashon ta kompletamente grátis i lo no tuma mas ku algun minüt.
Tokante FunMiles
FunMiles ta e programa di rekompensa na kliente mas grandi den Karibe. Miembronan di FunMiles ta disfrutá kontinuamente di ofertanan spesial, promoshonnan fun i kampañanan pa gana premio. Esun ku no pèrdè nada ta wòrdu rekomendá pa sigui FunMiles riba social media, bishitá funmiles.net i pa download e app grátis di FunMiles.
Mas informashon tokante FunMiles?
Tuma kontakto ku servisio na kliente na number 717 4444 òf bishitá funmiles.net òf facebook.com/funmiles.


text:
Den ningun otro no tin salbacion, no tin entrada pa shelo si no ta pa medio di Cristo Hesus.(Juan 14:6)
Dios a duna su yiu unigenito, pa ken cu kere den dj’E no bay perdi ma tin bida eterna.(Juan 3:16)
Esun cu kere den Hesus no ta condena y esun cu no ta kere lo ta condena caba ( Juan 3:17).
Dios no a manda su yiu pa condena e mundo , ma pa e mundo wordo salba door di dj’E.
Esaki ta nifica cu den cualquier estado cu bo bida ta, tin salbacion pa bo.
Con bo ta ricibi Salbacion?
Si bo confesa cu bo boca Hesus como Señor y kere den bo curason cu Dios a lant’E for di mortonan lo bo ta salba.( Romanonan 10:9).
Esaki ta un confesion cu tur hende mester haci asina cu bo tin comprondemento, pa asina pica ya no tin dominio mas riba bo (Romanonan 6:11-16).
Si bo keda sin hacie, bo ta bay contra e palabra di Dios y cay bao di condenacion, pasobra bo a rechasa locual Dios a ofrece den Juan 3:16.
Tene cuenta cu esaki no ta religion, pero ta e unico opcion cu nos tin di parti di Dios pa asina yega na bida eterna.
Ken tin mester di bida eterna?
Nos tur tin mester di dje, pasobra nos tur a peca, pero Dios no kier pa nos keda biba den pica y inmoralidad, p’esey E a manda su yiu Cristo Hesus pa nos salbacion.
Tin hende tin hopi curashi pa instrui otro pa no acepta Cristo Hesus y keda manera bo ta, den bo pica, ta hopi tristo ora nos mira con scuridad por domina hende, pasobra pa bo motibo e persona, ta rechasa salbacion. y asina no por drenta shelo.
Si un hende ta guia otro pa e caminda di Hesus Cristo cual ta hiba na e Tata, e ta riba e bon caminda.
Pasobra hende no por salba hende, ta solamente Hesus Cristo por.
Pasobra cu curason hende ta kere pa haya husticia, y cu boca e ta confesa pa haya salbacion,(Juan 10:10) aki nos ta nota cu salbacion ta algo personal, cu cada persona tin cu tuma e decision.
Ken cu kere den Señor lo no keda brongosa, Señor nunca lo bandona nos. No ta importa ken bo ta, pasobra pa medio di fe den Hesus nos ta salba.
Dios no ta discrimina ningun hende, tin hende ta discrimina nan mes door di engaño diabolico,
Pasobra si e palabra di Dios ta bisa: Bin cerca mi tur cu ta cansa y carga y lo mi duna boso sosiego,( Mateo11:28) esey ta conta pa tur hende, pero esnan cu no kier sali for di scuridad pa luz semper lo keda sconde tras di nan excuus.
E palabra ta bisa lo siguiente: Pasobra esun cu ta haci maldad ta odia e luz, y no ta bin na e luz, pa su echonan no wordo exponi, pasobra e stima scuridad( Juan 3:19+20).
Salbacion ta inclui arepenti,confesa y aparta.
Awor kico tin mas balor pa bo?
Un bida den inmoralidad y pica?
Un bida yena cu malicia, infieldad, violencia, vicio y mentira?
Un bida sin ningun speransa?
Of un bida den boluntad di Dios, caminda bo sa cu bo ta salba y bo sa cu si bo wowo mester cera, ta den brasa di Papa Dios bo ta bay sosega.
Salbacion ta solamente pa medio di Cristo Hesus.
Sinceramente, Pastor Marcel Balootje.


text:
“MIX & MATCH SOFTBALL TOURNAMENT” edishon # 1 Organisá pa Fundashon Pro Baseball Montaña Abou (MONTAB)
Den kuadro di selebrashon di Fundashon Pro Baseball Montaña Abou (MONTAB) su di 20 aniversario, MONTAB ta organisá un turneo den kual Mayornan, Teknikonan i miembronan di Direktiva di organisashon di Little League Baseball di Liga Pariba, Liga Pabou i Liga Willemstad por forma nan ekiponan i partisipá. MONTAB ta konsiderá e turneo aki un turneo den kual por yuda kreá un mihó relashon entre Mayornan, Teknikonan i miembronan di direktiva. Tambe ta duna oportundiat na e muchanan pa nan mira nan mayornan i teknikonan den akshon i apoyá nan.
“MIX & MATCH SOFTBALL TOURNAMENT” ta tuma lugá e dianan 3 & 4 di sèptèmber i 10 & 11 di sèptèmber (dos wikènt) na MONTAB Ballpark A (vèlt grandi) & B (vèlt chikí) i ta
dediká na señora Diana Daal. Un persona ku tur hende ku a sigui deporte konosé komo un estrea den softball fastpitch femenino den añanan 1960 te 1990 i naturalmente Diana ta sumamente konosí den mundu di baseball Little League. Diana pa 20 aña a dediká su bida na yuda train i prepará muchanan (entre 4 pa 16 aña) di entre otro bario di Montaña Abou.
Organisashonan ku ta afilia Curacao Little League Baseball por kompetí den e siguiente kategorianan :
KATEGORIA MAYORNAN : Mayornan ku nan yunan ta miembro di un organisashon di Little League for di Baby League te ku Senior League por partisipá. E ekiponan di mayornan mester kedá formá dor di por lo menos 5 mayor femenino i 5 mayor maskulino riba tereno di wega. Esta un COMBI (loke ta konosí komo COED).
KATEGORIA TEKNIKONAN/DIREKTIVA : Timnan por ta formá pa Tekniko i miembro di Direktiva maskulino komo femenino. Partisipashon di e mayor femenino den e kategoria aki no ta un eksigensia.
“MIX & MATCH SOFTBALL TOURNAMENT” lo implementá mesun reglanan ku ta usa den HOPE Softball Tournament i lo hunga ku bala moli i bala butá.
Organisashonnan di Liga Pariba, Liga Pabou i liga Willemstad ku ta deseá na partisipá por tuma kontakto ku G-no Valeriaan na telefon 524-1066 of Sidiane Laker 520-0797 of por manda un email na Montab2002@gmail.com. Ultimo fecha pa inskripshon ta dia 22 di ougustus 2022. Partisipashon ta limitá.


text:
28 April 2021 dor di Ministerio Asuntunan General i Promé Minister
Willemstad – Tim di Bakunashon, bou di guia di Epidemiólogo Irálice Jansen, huntu ku ABC Busbedrijf ta ofresé transporte grátis pa komunidat por bai bakuná. Den un periodo di tres dia ta bai kubri e áreanan di Bandabou, Mei Mei i Bandariba ku e propósito pa tur persona ku ta deseá di bai bakuná, por haña e posibilidat di yega Sentro di Bakunashon sin ningun gastu adishonal. Riba tur ruta stipulá, tin vários parada kaminda habitantenan por subi e bùs rumbo pa Sentro di Bakunashon.
Gobièrnu di Kòrsou ta konsiente ku por tin vários opstákulo ku por pone ku un persona ku ke bakuná, no ta logra registrá òf no ta logra yega na un di Sentronan di Bakunashon. Algun di e motibunan aki por ta relashoná ku e situashon sosio-ekonómiko òf mobilidat di e persona. Pa por yuda kita algun di e bareranan akí, e tim di bakunashon, huntu ku ABC Busbedrijf ta bai pone algun bùs riba rutanan spesífiko pa por transportá habitantenan ku ta deseá esaki, grátis pa Sentro di Bakunashon.
Djaweps, 29 di aprel 2021: Ruta Bandabou
Riba djaweps, 29 di aprel 2021, e transporte grátis pa Sentro di Bakunashon ta kubri e área di Bandabou. Tin dos ruta diferente ku e bùsnan lo kubri, ku ta salida for di Misa di Westpunt i salida for di Landhuis Knip i tur dos ta bai Sentro di Bakunashon Sambil.
Orarionan di salida pa tur dos ruta ta 9’or di mainta, 12’or di mèrdia i 3’or di mèrdia.
Bùsnan ta sali bèk for di Sentro di Bakunashon Sambil pa 11’or di mainta, 2’or di mèrdia i 5’or di atardi.
Djabièrnè, 30 di aprel 2021: Ruta Mei Mei
Riba djabièrnè, 30 di aprel 2021, e transporte grátis pa Sentro di Bakunashon ta kubri e área Mei Mei. Tin dos ruta diferente ku e bùsnan lo kubri, ku ta salida for di Post Otrobanda i salida for di Retònde di Zegu i tur dos ta bai Sentro di Bakunashon Sambil.
Orarionan di salida pa tur dos ruta ta 9’or di mainta, 12’or di mèrdia i 3’or di mèrdia.
Bùsnan ta sali bèk for di Sentro di Bakunashon Sambil pa 11’or di mainta, 2’or di mèrdia i 5’or di atardi.
Djaluna, 3 di mei 2021: Ruta Bandariba
Riba djaluna, 3 di mei 2021, e transporte grátis pa Sentro di Bakunashon ta kubri e área di Bandariba. Tin dos ruta diferente ku e bùsnan lo kubri, ku ta salida for di Festival Center i salida for di Montaña i tur dos ta bai Sentro di Bakunashon SDK.
Orarionan di salida pa tur dos ruta ta 9’or di mainta, 12’or di mèrdia i 3’or di mèrdia.
Bùsnan ta sali bèk for di Sentro di Bakunashon SDK pa 11’or di mainta, 2’or di mèrdia i 5’or di atardi.
E transporte ta únikamente ida i buèlta pa Sentro di Bakunashon, pues asina bo subi e bùs for di un di e paradanan pa bai bakuná, bo no por baha ningun otro kaminda ku no ta na e Sentro di Bakunashon. Na momentu di regreso for di e Sentro di Bakunashon, un persona por baha atrobe na e mesun parada kaminda el a subi.
Na yegada, e tim di Bakunashon ta registrá tur persona i duna e guia nesesario pa asina tur persona kaba di bakuná, por subi e mesun bùs bèk.
Personanan ku ta hasi uso di remedi pa hasi sanger delega (antistolling), mester yama 9345 pa traha un sita promé ku presentá pa bakuná. Esaki ta sirbi, pa e persona por risibí indikashonnan spesífiko promé ku e risibí su bakuna.
Pa download e ruta di Bandabou, klek aki,
pa download e ruta di Mei Mei, klek aki i
pa download e ruta di Bandariba, klek aki.
Tur e rutanan di kada dia, lo ta optenibel tambe riba kanalnan ofisial di Gobièrnu di Kòrsou.


text:
Siegfried Fingal a gana e mega Bingo Jackpot Progresivo di AWG 53.044,89!
The Casino na Radisson a caba di paga un jackpot gigantesco di $53.044.89 na un di su bishitantenan local cu tabatin hopi suerte. Siegfried Fingal a realisa cu el a dal e Bingo Jackpot Progresivo ora cu O-69, e ultimo number cu e tabata falta pa yena su carchi di bingo, a sali como e di 49 number. Fingal tabata sumamente feliz cu su premio di cash, y el a bisa: “Mi tabatin un bon presentimiento cu e jackpot progresivo lo bira di mi. The Casino na Radisson ta unda mi ta bin pa hunga, no tin niun otro caminda di bai cu no ta The casino na Radisson. Fingal tabatin tur su rason, y cuminsando riba dia 20 di November bishitantenan ta invita pa Spin e Jingle Wheel y participa den sorteonan dibertido tur dialuna, diaranson y diahuebs, tumando luga pa 9pm, 10pm y 11pm. E promocion fabuloso di Spin e Jingle Wheel ta sigui te cu dia 22 di December y ta conclui cu un Fiesta di Aprecio di Bishitante cu entretenimento en bibo di 8pm pa 11pm, acompaña pa pasapalo y mimosa. Premionan ta inclui un $200 Shopping Spree na Super Food Plaza y Certificado di Regalo di $100 na Kooyman Home Improvement Store, $300 cash y un Shopping Spree di $50 na Super Food Plaza, y $600 Cash y un Macuto di Pasco fabuloso, balora na $200. No lubida di aplica pa e Player’s Membership Card. E ta gratis y bo por gana punto y premio cada biaha cu bo hunga! Tin dos biaha y tres biaha punto riba slot mashin: dos biaha punto riba dialuna, diaranson y diabierna di 12pm pa 4pm y riba diasabra y diadomingo di 4pm pa 8pm; tres biaha punto riba diamars y diahuebs di 10pm pa 2am. Riba nos portret por mira Siegfried celebrando su bon suerte cu e carchi di bingo ganador y amigonan na The Casino na Radisson.


text:
Diasabra ultimo a tuma luga e wega di futbol entre e campeon di Aruba, esta S.V. RCA y e campeon di Sint Martin, esta FC Concordia. E wega principal aki a haya e nomber di “Champions of the X-Change” y a tuma luga pa 9:00pm den Stadion Guillermo P. Trinidad.
Ale Aparicio, cu ta hunga defensa pa S.V. RCA pero alabes ta “capitan” di e ekipo a cataloga e wega riba su mes como hopi bon, tanto den nivel como den resultado, den cual ambos campeon a haya oportunidad pa demostra lo miho di nan. “Tur dos a bin awe nochi pa gana y aunke e wega a cuminsa riba un velocidad basta halto y cu St. Martin a bay dilanti trempan cu hopi smaak di gana, pero nos di RCA a bin di atras y manera un berdadero campeon, nos a sa di gana e wega tambe”, asina e hoben futbolista a bisa cu un orguyo riba su cara.
Mas leu e capitan a admiti cu no ta un secreto cu S.V. RCA a perde algun hungado clave, manera Ronald Gomes, Stephen Rua, Juan Santos y algun otro clave mas, pero toch RCA ta keda RCA. “Nos a agrupa algun hungado nobo procedente di e seccion di Junior y awe nochi nan a cuminsa custuma den e team y gana experencia di awo caba y prepara pa un bon campeonato cu ta den cuminsa”, segun Ale Aparicio a enfatisa.
Laurent Samer, delantero y capitan di FC Concordia, e ekipo di futbol di St. Martin parti Frances y cu nan base situa na Marigot, a cuminsa bisa cu e resultado di e wega tabata un sorpresa grandi pa nan. E ekipo invita, cu ta existi desde aña 1997, a splica cu e prome gol, no tabata djis un gol, sino tabata un bunita gol den un tremendo hugada. “Pero mi kier extende un aplauso grandi pa e ekipo di Aruba, nan a hunga hopi bon. Pero nos lo kier hunga un biaha mas cu nan den futuro, sin falta”, asina Samer a duna di conoce.


text:
KPCN TA AVISÁ PA VENENU RIBA BICH NA LAGUN
E periodo tras di lomba vários notifikashon a drenta tokante kachónan ku probablemente a venená riba bich na Lagun. KPCN ta pidi pa pone èkstra atenshon ora bai kana einan ku kachó òf ku mucha chikitu. Paga bon tinu pa nan no kue òf kome nada for di suela.
Si tin testigu òf si tin informashon tokante ponementu di venenu na e sitio ei, polis ta pidi pa tuma kontakto via 717 8000 òf anónimo, via 717 7251.
VÁRIOS NOTIFIKASHON DI KIEBRO/ LADRONISIA
Den e último lunanan a drenta vários keho di ladronisia i kiebro den kas. For di un análisis di e departamentu di reshèrshi a bini dilanti ku den mayoria kaso bentana i/òf portanan tabata habri òf no tabata bon sera. No hasi bida di e ladron fásil. Sera bo bentana- i portanan bon ora bo ta sali kas. Asina bo ta yuda prevení ku ta kibra drenta bo kas òf bo outo.


text:
KRALENDIJK – Sr. Urbano “Bano” Pourier, konosido masahista diploma pa hopi aña kaba, despues di a studia i traha i logra hopi eksperensia aya na Hulanda, ta haña ku awó si ta momentu pa e kuminsá pasa su konosementu i eksperensia over na otronan akin a Boneiru, prinsipalmente na e hóbennan.
E la papia ku sr. Luti Balentin ku ta presidente di FFB ku ta e federashon di futbòl di nos isla, nan tin bon kontakto ku otro i ta tratando pa logra bini ku kursonan pa masahista di futbòl, loke nos isla tin mester di dje.
Kada klup di futbòl di FFB tin oportunidat di manda hende pa e kurso kurso.
Tambe sr. Bano Pourier ke duna kurso apart for di FFB pa di e forma aki mas hende por sigui e kurso. E ta kuminsá ku e kurso básiko promé i despues pasa pa e kurso avansá.
Esaki sin duda ta hopi importante.
Hopi hende awendia ta kore subi fèlt na momentu di supuesto leshon pero no sa kiko nan ta hasiendo. Nada kontra e hendenan aki ya ku nan ke yuda pero no a haña e preparashon pa esaki. P’esei sr. Urbano “Bano” Pourier, ke kuminsá ku e kurso pa prepará e hendenan aki.
No ta solamente pa e hendenan di futbòl e ke bini ku kurso, sino tur otro ramo di deporte. Kada ramo di deporte ta distinto fo’i otro den esaki.
Nos ta kere ku awó ku sr. Bano Pourier a mustra interes pa yuda den esaki i duna kurso por ehèmpel pa masahista di futbòl, nos tin ku tene esaki ku man duru i trata na kuminsá ku e kurso.
Aworakí por ehèmpel ku nos futbòl tabata i ta wantá te ainda, tabata i ta un bon momentu pa e kurso, di manera ku na momentu ku kampionato kuminsá, nos tin masahistanan hopi leu kaba den esaki. Sr. Pourier tin tur e materialnan nesesario pa duna e kurso.
a nos tin ku mustra interes pa esaki huntu ku FFB pa sigui e kurso.
Tambe otronan ku riba nan mes ke sigui e kurso apart di FFB, esaki tambe ta posibel, tumando kontakto ku sr. Urbano “Bano” Pourier na sel 795-3420.
Bo tin un grupo ku ke sigui e kurso pa masahista, tuma kontakto ku sr. Urbano “Bano” Pourier.


text:
Representashon sindikal di empleadonan públiko i gobièrnu ta sera akuerdo riba lista di prioridat ku mester ser atendé durante próksimo seis lunanan
Willemstad, 30 di òktober 2019 – Durante un enkuentro informal ku a tuma lugá djamars dia 29 di òktober último na Acoya Curaçao Resort, Villas and Spa, partidonan den CGOA (Centraal Georganiseerd Overleg in Ambtenarenzaken), esta gobièrnu i e sinku organisashonnan representativo (ABVO, STrAF, NAPB, SAP i Sitek) ku ta forma parti di Komishon Sentral di Sindikatonan (Centrale Commissie van Vakbonden, CCvV) a haña otro riba un lista di prioridat ku lo mester wòrdu atendé den e periodo novèmber 2019 te ku aprel 2020 pa asina yega na mas efisiensia i efikasia den funshonamentu di aparato públiko i ku mester kondusí na redukshon di gastunan di personal.
E lista di prioridat aki mester ser formalisá ainda den un reunion ordinario di CGOA i ta akapará básikamente puntonan ku tin di haber ku posishon hurídiko di ámtenarnan i e maneho di personal. Promé ku gobièrnu por aprobá e puntonan aki i ehekutá nan, mester hiba un diálogo sosial bipartit den seno di CGOA ku representantenan sindikal di empleadonan públiko. E lei di CGOA ta stipulá esaki i ta stipulá tambe ku partidonan den CGOA mester yega na un akuerdo ku otro. E akuerdonan aki ta ser ankrá den konvenionan firmá pa partidonan i pa presidente di CGOA.
Meta di e enkuentro informal na Acoya tabata entre otro pa partidonan duna nan punto di bista riba e maneho di personal di gabinete i pa konhuntamente determiná un lista di prioridat ku realístikamente lo mester wòrdu atendé den un lapso di seis luna, teniendo na kuenta e rekursonan humano disponibel i e kapasidat institushonal di gobièrnu.
Na inisio di e enkuentro Promé Minister sr. Eugènne Rhuggenaath a duna un splikashon amplio di e strategia i e akuerdo di kresementu, ku su gabinete a firma ku gobièrnu Hulandes, den kua tin diferente medidanan proponé pa redusí gastunan di personal i fortalesé kapasidat di goberná pais. Despues Minister di Maneho, Planifikashon i Servisio Públiko (BPD) sr. Armin Konket a elaborá entre otro riba dos trayekto, di kua e promé unu ta e trayekto di ‘quick wins’ i e di dos ta e trayekto struktural pa yega na reformanan institushonal den e aparato.
Komishon Sentral di Sindikatonan CCvV tambe a menshoná situashonnan den entre otro e ministerio di hustisia i e ministerio di enseñansa ku mester di atenshon. Den e kuadro aki e sindikatonan a urgi gobièrnu pa struktura e diálogo den e dos ministerionan aki na un manera mas efektivo. Tambe sindikatonan a mustra riba palabrashonnan ku ahinda mester wòrdu ehekutá.
Sekretario general di CGOA sr. Raul Henriquez i Direktor di Departamento di Rekurso Humano di gobièrnu (HRO) sra. Luz Celeste Johannes a presentá na partidonan un forma nobo i mas efikas di traha den seno di CGOA pa asina por alkansá e prioridatnan durante e periodo kumbiní. Konforme e forma nobo di traha aki tur trabou preparatorio lo tuma lugá den gruponan di trabou i den komishonnan den kua tin representashon di ámtenarnan ku e ekspertisio nesesario riba tereno hurídiko, finansiero i di personal i tambe personanan ku ekspertisio nesesario ku mandato di CCvV. E gruponan di trabou i/o e komishonnan lo ser presidí pa e presidente o presidente suplente di CGOA.
Pa mas informashon por bishitá e sitio riba ret digital: www.cgoa.kukiko.com


text:
World Food Travel Association (WFTA) a sertifiká Boneiru komo Kapital Kulinario. Via e programa akí WFTA, un organisashon ‘non profit’ ku nan ta rekonosé komo e outoridat mas prominente na mundu riba tereno di turismo di kuminda i bibida, ta evaluá destinashonnan a base di nan skor riba sinku kriterio kulinario: kultura, strategia, promoshon, komunidat i sostenibilidat. Nan a lansa e programa pa duna amantenan di bon kuminda konfiansa pa biaha bai destinashonnan nobo i inesperá pa kome i bebe, pa medio di evaluá, sertifiká i promové sitionan ku ta laga bishitantenan mira nan gastronomia i kultura
kulinario úniko. Ku un oferta di sena ku ta varia di “chef’s tables” te “foodtrucks”, Boneiru ta e
di dos destinashon ku ta keda honrá komo Kapital Kulinario.
‘Tabata un plaser pa lesa Boneiru su aplikashon, pasobra el a eksponé un kultura kulinario riku
ku anteriormente nos no tabata sa nada di dje’, segun Erik Wolf, direktor ehekutivo i fundadó di
WFTA. ‘Awor sobrá di mundu lo bai tende mas tokante e produktonan i eksperensianan
fantástiko riba tereno di kuminda i bibida ku e destinashon akí ta ofresé.’
E kolaborashon entre tantu sektor públiko komo sektor privá di nos isla, huntu ku sosten di
Bonaire Hotel and Tourism Association (BONHATA), tabata esensial pa eksitosamente
konkretisá e proseso di sertifikashon pa Kapital Kulinario akí.
Miles B. M. Mercera, direktor di Tourism Corporation Bonaire, ta hopi kontentu ku e notisia
positivo: ‘E sertifikashon akí ta un impulso, un ‘boost’ tremendo pa Boneiru i tur e
profeshonalnan ku ta traha duru i ku durante e último añanan a pone e kultura kulinario
diversifiká di nos isla chikitu akí riba mapa’, asina el a bisa. ‘Ta un paso importante tambe den
nos vishon general pa desaroyá i promové nos esena gastronómiko, huntu ku e otro
eksperensianan na nos isla ku ta bai mas leu ku e sambuyamentu sublime ku semper nos tabata
konosí p’é.’
TOKANTE E PROGRAMA DI KAPITAL KULINARIO
‘Culinary Capitals’ ta un programa di sertifikashon i desaroyo pa destinashonnan kulinario. E ta
un presentashon di WFTA, e outoridat mas prominente riba tereno di turismo di kuminda i
bibida. Meimei di aña 2021 ‘Culinary Capitals’ a keda lansá pa yuda destinashonnan kulinario
ménos konosí rekuperá ekonómikamente di e pandemia. Aktualmente e programa úniko akí ta
ganando ‘momentum’, awor ku mas destinashon kulinario rònt mundu ta tumando nota di dje.
TOKANTE WORLD FOOD TRAVEL ASSOCIATION (WFTA)
WFTA ta un organisashon ‘non profit’ ku Erik Wolf, e aktual direktor ehekutivo, a lanta na aña 2001. E organisashon ta haña rekonosementu komo e outoridat mas prominente na munduriba tereno di turismo di kuminda i bibida (konosí tambe komo turismo kulinario i turismo
gastronómiko). Mishon di WFTA ta pa konservá i promové kultura kulinario pa medio di
hospitalidat i turismo. Tur aña e organisashon ta ofresé programanan i servisionan profeshonal
na 200.000 profeshonal na mas ku 150 pais. E trabou i e programanan di e asosashon ta
sinkronisá ku e seis áreanan di práktika mas importante, ku ta inkluí kultura, sostenibilidat, biña
i bibida, agrikultura i kunuku, bienestar i salú i teknologia.


text:
Atletanan di Beach Tennis cla pa Doha
Aksel y Sander lo representa Aruba na Qatar
Atletanan di beach tennis Aksel Samardzic y Sander Castro lo representa Aruba den e World Beach Games na Doha, Qatar.
Dentro di dos siman lo tuma lugar e prome World Beach Games na e ciudad di Doha, Qatar unda nos representante nan den e deporte di beach tennis, Aksel Samardzic y Sander Castro lo participa. Samardzic y Castro lo hunga contra e mihonan di mundo den e deporte di beach tennis. Aksel y Sander a conoce un tremendo temporada 2019 unda nan a sa na logra medaya pa Aruba den e South American Beach Games na Rosario, Argentina. Tambe den e recien campeonato mundial di beach tennis na Sint Petersburgh, Russia ambos atleta di Aruba a sa na haci un super bon papel.
E World Beach Games lo inicia dia 12 pa 16 di oktober. Anteriormente e ciudad di San Diego, Merca mester a organisa esaki pero na ultimo momento a retira nan participacion.
Deportenan cu lo ta participando na e World Beach Games ta:
1. Basketball
2. Football
3. Handball
4. Karate
5. Sailing
6. Skateboarding
7. Sport climbing
8. Swimming
9. Tennis
10. Triathlon
11. Volleyball
12. Waterskiing
13. Wrestling
Aruba lo bai cu un delegacion di 5 persona kendenan ta e atletanan Sander Castrp y Aksel Samardzic hunto cu coach Jonathan Goitia. Como Hefe di Mision Junior Dake y Masahista Francis Maduro.


text:
Politics
Home Politics
Prome Minister Evelyn Wever-Croes: INAUGURACION DI E EDIFICIO CU TA BIRA OFICINANAN DI...
“Nos grandinan a cuida pa nos tempo cu nos mes tawata chikito y awo ta nos tempo y responsabilidad pa cuida pa nos grandinan” Diahuebs...
Secretario General di MEP: Luna di october ta luna di Avestruz
E parha di corupcion di Mike Eman y Benny Sevinger pronto den accion dilanti mesa berde. Secretario General di MEP a tira bista riba e...
MINISTER ENDY CROES A ORFRECE UN BUNITA RECEPCION NA HONOR DI E DELEGADONAN DI...
ORANJESTAD: Dialuna anochi despues di prome dia di e conferencia “Studiesucces Caribische Studenten”. Minister Endy Croes a ofrece un bunita recepcion na Surfside Marina...
MINISTERIO DI DEPORTE TA DUNA SOSTEN NA E DI DOS EDICION DI “BASEBALL IN...
Cu ta tuma luga dianan 3 pa 8 di october. ORANJESTAD: Diahuebs atardi Minister Endy Croes tabata presente na e conferencia di Prensa di Future...
MINISTER ENDY CROES TA DESEA GRUPO DI DOCENTE HOPI EXITO DEN E INTERCAMBIO NA...
ORANJESTAD: Diahuebs atardi un grupo di docente a sali rumbo pa Italia cu e programa di Erasmus Plus. Lider di e grupo, alabes cabesante...
Prome Minister presente na lansamento oficial di website di TPEF
DEN CUADRO DI GOOD CORPORATE GOVERNANCE LO DUNA TRANSPARENCIA NA FONDONAN Y LOGRONAN DI TPEF En conexion cu siman di Dia di Turismo, a tuma...
MINISTER ENDY CROES TA DESEA EKIPO DI BLUE MARLINS Y ARUBA CENTER LEAGUE HOPI...
ORANJESTAD: Diaranson ultimo Minister Endy Croes a pasa aeropuerto Internacional Reina Beatrix pa saluda y pa desea exito na ekiponan U10 di Aruba cu...
Minister Plenipotenciario Ady Thijsen: STAATSSECRETARIS TA POSITIVO CU ARUBA Y HULANDA LO SALI AFO
ORANJESTAD - Minister Plenipotenciario Ady Thijsen a informa tocante algun punto importante cu a wordo trata durante di e reunion di Conseho di Minister...
Parlamentario Marco Berlis (MEP): E ‘Bon Comun’ mester tin sentido comun!
Mi por a nota cu den e ultimo lunanan aki AVP ta publicando y papiando den pueblo di e “bon comun.” AVP ta pinta...
MINISTER ENDY CROES TA DESEA DALILA PEREZ TUR CLASE DI EXITO CU SU ESTUDIO...
ORANJESTAD: Recientemente Minister Endy Croes a ricibi bishita di cortesia di Dalila Perez kende cu hopi determinacion a lucha y a logra haal su...


text:
Kuenta bankario separa?
Intro bon siman na tur mi fiel lesadónan. Nos ta kla pa inisio di temporada di festival di Tumba ku hopi aktividat i eventonan. Vários kos nos tur mester bai tene kuenta ku n’é i un di nan sin duda ta nos trabou! Esaki ta e pregunta ku mi a haña i ku gustosamente mi ta kompartí ku bosnan.
Pregunta: Ami ku mi kasá, kada un di nos tin nos propio kuenta bankario… I awor ku nos ta kasá nos ta bende paña (komo bijdjop, no ta algu fiho) i loke ta e ganashi ta bai riba mi kasa su kuenta bankario. Mi kier a sa si nos tin ku jega na divorsio loke e tin riba su kuenta, lo ta pa e so? Nos no a kasa ku “bienesnan separá”..Semper tabata asina ku loke ta di mi ta di dje i vise versa, pero últimamente nos ta konfrontando problema i el a bisa mi ku e lo ke divorsiá. I mi no ke pa loke nos a konstruí huntu mester tèrmina enbano.
Danki pa e pregunta i unu sigur hopi interesante, pasó ora nos kasa ku otro nos tin tur e intenshonnan di mas miho pa ku otro i al final kasamentu ta pa prokrea i buildup huntu ku otro. Pero laga nos ban analisá bo pregunta ku lokual nos leinan ta stipulá. Asina bosnan a kasa ku otro tur loke ta di dje ta di bo, paso bosnan ta kasá “binnen gemeenschap van goederen”. Den e kaso aki e sèn ku ta bai riba su kuenta tambe ta di señora. Awor mester wak si, ku e sèn ku ta bin foi bosnan bijdjob si ta huntu ta use, sea pa debenan di kas of vakantie ets, ets. Dikon esaki ta importante? Paso ora divorsio kai, den e proseso e kasá mester por duna un stand van zaken di e kuenta bankario i kuantu sèn a bai den huishouding ets., ets. Asina por jega na lokual realmente mester repartí den bosnan dos.
Semper ta bon pa purba regla e asuntu di plaka den bosnan dos, promé ku yega dilanti un jues of promé ku hasi petishon di divorsio. Por lo tantu pensa bon si bo ta siguí ku bo bijdjop i den kua forma bosnan ta siguí kune. Kisas mester wanta un ratu i defení si en berdad bosnan ke divorsiá si of no. Semper por regla kon bosnan ke divorsiá prome ku presentá dilanti di hues, esta via di un echtscheidingsconvenant. Aki den bosnan dos mes, a definí den un bon komprenshon ku otro kon ta repartí plaka i regla otro asuntonan.
Si akaso ke sigui huntu ku bijdjop ta konsehabel pa habri un kuenta apart i institushonalisá bosnan benta di pa asina hasié ofisialmente. Pues ya bo sa, ta bon pa kada persona tin nan mes kuenta di banko pero plaka ta keda plaka ta bon pa defení foi prinsipio riba kua rekening plaka extra ta bai i pa kiko e lo wordu husa, asina evitando ku un dia mester tin diskushon tokante di plaka. Bon siman, bendishon i tur kos bon.


text:
Orashon djamars 30 di mei 2017
Orashon djamars 30 di mei 2017
Ora Hesus a kaba di papia, El a hisa su kara na laria i bisa: ‘Tata, e ora a yega! Duna bo Yu gloria, pa bo Yu por duna Bo gloria. Meskos ku Bo a dun’É poder riba henter humanidat i pa asina E por a duna tur esnan, ku Abo a konfi’É, bida eterno. I bida eterno ke men: konosé Abo, e úniko Dios berdadero, i konosé Kristu Hesus, Esun ku Abo a manda. Mi a glorifiká Bo riba mundu; Mi a terminá e trabou ku Abo a duna Mi pa hasi. Tata! Duna Mi gloria awor akí den bo presensia, e mesun gloria ku Mi tabatin huntu ku Bo promé ku mundu a eksistí. Mi a laga esnan ku Bo a apartá for di mundu i duna Mi, konosé Bo. Nan tabata di Bo i Abo a duna Mi nan i nan a obedesé bo palabra. Awor nan sa ku tur kos ku Abo a duna Mi, ta bini di Bo. Pasobra Mi a duna nan e mensahe ku Abo a duna Mi i nan a risibié; nan a bin haña sa ku ta bèrdat ku Mi ta bini di Bo i nan ta kere ku Abo a manda Mi. Mi ta resa pa nan; Mi no ta resa pa esnan ku ta pertenesé na e mundu akí, ma pa esnan ku Abo a duna Mi, pasobra nan ta pertenesé na Bo. Tur loke ta di Mi ta di Bo i Mi ta haña gloria dor di nan. Awor Ami ta bini serka Bo; Mi no ta keda den mundu mas, ma nan sí ta keda den mundu. Tata santu, warda nan pa medio di poder di bo nòmber, e nòmber ku Abo a duna Mi, pa nan por ta ún manera nos ta ún.
Huan 17:1-11


text:
ORANJESTAD, Aruba - 15 di april 2020
Awe den oranan di marduga un patient di Covid-19 interna den Hospital lamentablemente a fayese. E patient tabata tin 79 aña. Contacto ta wordo tuma awor cu famia. Mas informacion no tin na e momento aki. Mas informacion lo por wordo duna den e conferencia di prensa di Gobierno di 2or di merdia. Gobierno di Aruba a y ta hasiendo tur lo posible pa evita cu patientnan di Covid-19 fayece, sinembargo no por a evita esaki. Gobierno kier enfatisa un biaha mas con importante e ta pa tur hende tene nan mes na e instruccionnan di keda paden, y di laba man y mantene distancia di otro. Gobierno di Aruba ta extende palabra di condolencia y forsa na famianan di e fayecido.


text:
ORANJESTAD – Ministerio di Cultura Aruba, conhuntamente cu Departamento di Cultura Aruba y Cas di Cultura Aruba dia 8 di mei ultimo a organisa den Cas di Cultura e celebracion di Dia Mundial di Teatro y Entrega di Premio Nacional di Teatro 2020-2021.
Cada aña ta otorga e Premio Nacional di Teatro na un persona, grupo of fundacion cu a traha y cu a contribui grandemente cue desaroyo di teatro na Aruba. E biaha aki tres premio a wordo entrega.
‘Premio Nacional di Bida Largo”
E ‘Premio Nacional di Bida Largo” e aña aki a bay pa Cas di Cultura pa e contribucion cu Cas di Cultura a y ta duna e mundo di teatro na Aruba pa mas di 60 aña. Ta prome biahacu Cas di Cultura ta ricibi un reconocemento asina. Esaki ta un premio cu ta wordo entrega na celebracion di cada lustro.
‘Premio Nacional di Teatro di Aruba’
E di dos ta e ‘Premio Nacional di Teatro di Aruba’ e aña aki a wordo otorga na e directora, actriz y escritora di teatro sra.Lenie JeanD’or, pa tur su trayectoria y excelente aporte den e mundo teatral y pa publicacion di su 2 buki: “Manual paEscenario”.
‘Reconocimento’
E di tres ta un reconocemento pa Jhon Freddy Tobón Montoyapa su aporte incalculabel na Cultura di nos Pais, un persona cuta duna su alma y curason pa tur loke ta arte riba tarima. Desde aña 2000 sr. Jhon Freddy Montoya, den su funcioncomo empleado publico na Instituto di Cultura, loke awe ta Departamento di Cultura (DCA), a organisa e Dia Mundial di Teatro consecutivamente. Un certificado a wordo entregacomo tambe un obra cu ta un creacion di sr. Frank Croes.
Den su discurso Minister di Cultura Xiomara Maduro a felicita tur organisacion, actor, director, escritor, productor, compositor, poeta, tur profesional y no-profesional den e ramo di teatro, riba ‘nan día’. Ademas e mandatario a bisa dankitambe na tur e actor, empleado y boluntarionan di DCA, cu a duna nan cooperacion pa haci e anochi aki posibel.


text:
Djamars 9 di novèmber tabatin entrega festivo pa studiantenan di MBO ku ta sigui e materia opshonal nobo pa Divemaster. Seis studiante di Sport en Bewegen a risibí nan Open Water i Advanced Open Water na Buddy Dive. Esaki ta e promé stap den direkshon di un diploma di sektor komo Divemaster.
‘Na Boneiru tin hopi demanda pa Divemaster (Guia di buseo) i instruktor di sambuyamentu. Den e tereno di trabou nos ta tende hopi biaha ku ta difísil pa yena e funshonnan akí lokalmente’, Daan Kleinbussink, lider di tim Sport, Horeca en Beveiliger (Deporte, Horeca i Siguridat) ta bisa. Pa e motibu ei, kuminsando e aña eskolar akí, a agregá e materia opshonal Divemaster na e estudio Sport en Bewegen (Deporte i moveshon). Despues di finalisá e estudio, no solamente e studiantenan tin un diploma MBO rekonosé, pero tambe un diploma di e sektor. Ku esei nan por kuminsá traha dirèkt komo Divemaster.
A organisá e materia opshonal den kolabrashon estrecho ku Buddy Dive. E personal ta guia e studiantenan ku mashá dedikashon. ‘Komo ku e demanda pa yena e posishonnan akí lokalmente ta bini direktamente for di e sektor, nos ta mira ku e instruktornan ta entrená e grupo akí ku hopi pashon i rekonosementu’ Kleinbussink ta sigui. Di e manera akí MBO Bonaire ta konektá kada bes mihó ku merkado laboral: ‘Bon pa e studiantenan i pa e isla!’
E periodo benidero e studiantenan ta kore stazje. Despues nan ta sigui ku e parti di Rescue duiken (Sambuyadó di reskate). Na final di siguiente aña eskolar nan ta Divemaster, ku e kantidat mínimo di dùik nesesario inkluí. E or’ei nan tin e papelnan korekto pa mundialmente organisá i guia sambuyamentu ku turista.
Pa mas informashon tokante e estudio Sport en Bewegen, òf un di e otro estudionan MBO, mira www.mbobonaire.com


text:
Diabierna anochi pa 7:45 central di polis ta wordo notifica di un accidente entre un brommer y un pick-up ariba e caminda di San Miguel .
Patruya motorisa ta prome cu ta yega na e sitio y ta informa central di polis pa manda ambulance cu maximo urgencia pa e chauffeur di e brommer.
Chauffeur di e brommer no tabata duna señal di bida.
Ambulance ta presenta na e sitio y no por a haci nada mas pa cu e chauffeur di e brommer.
Polis di trafico a presenta na e sitio como tambe polis technico pa haci e investigacion. Sllachtofferhulp a presenta na e sitio tambe.
Pa 9:50 Dr Texier ta constata morto di Carlos Alberto Rojer naci na Aruba 30 di juli 1973 ( 49 aña).
Cuerpo Policial ta manda palabra di condolencia na famia di e fayecido.


text:
COMUNICADO DI PRENSA
Sv Dakota ta desea di splika e motibonan pa kiko a pidi (arbitrage y) herziening di e decision di Comishon di Apelacion (den e caso Sv Nacional vs Sv Dakota).
Un herziening por wordo pidi ora tin hechonan nobo y ora ta trata algo excepcional. Den e caso aki Sv Dakota ta di opinion cu esaki ta e caso.
Sv Dakota ta sigur cu Comishon di Apelacion no a tene cuenta cu derechonan Fundamental ankra den Huishoudelijke Reglement di AVB (HR) y no a tene cuenta cu e principionan di Behoorlijk Bestuur cu cualnan principionan Comishon di Apelacion tambe Tin cu tene cuenta cu nan ora di trata un caso y tuma un decision.
Loke Sv Dakota tabata desea cu e herziening ta pa hanja e oporunidad pa wordo skucha pa asina Comishon di Apelacion tuma un decision a base di puntonan treci dilanti pa tur partidonan den e caso aki. Sv Dakota tabata desea un caso justo, cual den e caso aki no tabata asina.
Punto 1: Comishon di Apelacion a trata e caso cu 4 di su 7 miembronan, mientras mester tin presente minimo cinco (5) miembro pa por tuma un decicion valido. Esaki conforme articulo 26, inciso 1 conhunto cu articulo 26, inciso 10 HR.
Punto 2: Un miembro di Comishon di Apelacion cu a atende e reunion y a tuma parti na e decision ta un ex miembro di e Bestuur di Sv Nacional y kende a hunga futbol pa e organisashon. Articulo 26, inciso 10 HR ta prescribi cu un miembro di Comishon di Apelacion no por participa na reunion ni tuma parti na e decision ora ta trata casonan di su organisashon. Ta pa tal motibo un miembro di Comishon di Apelacion cu ta miembro tambe di Sv Dakota corectamente no a participa na e reunion y decision den e caso aki. E ex miembro di bestuur di Sv Nacional tambe Mester a keda sin particpa na e reunion y decision den e caso aki. Aki tin en todo caso aparencia di partidista (schijn van partijdigheid), cual tambe ta motibo pa no participa na reunion y decision den e caso aki.
Remarkabel ta cu casi di biaha despues cu Comishon di Apelacion a tuma su decision, sr. Peterson (mihor conoci como “Jan Poets”) a pone riba su Facebook Page cu Sv Nacional a gana e apelacion. Na es momento ey Bestuur di AVB ni Sv Dakota tabata na altura cu un decision a wordo tuma. Sv Dakota a wordo informa di e decision e dia despues den oranan di atardi.
Punto 3: Comishon di Apelacion no a tene cuenta cu articulo 63, inciso 3 HR cu ta bisa cu e partido contrario, den e caso aki Sv Dakota, tin e derecho pa trece su puntonan dilanti y tambe pa skucha testigo. Sv Dakota no a hanja e oportunidad di trece nada dilanti den e caso aki. Aunke cu Sv Dakota a pidi por escrito (via email) na diferente ocasion pa wordo skucha y un miembro di Comishon di Apelacion a informa na miembronan di Sv Dakota cu nan lo wordo skucha, e Comishon di Apelacion a tuma su decision sin skucha Sv Dakota. Es mas, Sv Dakota no a hanja ni e apelashon di Sv Nacional pa wak y no tabata sa mes a base di kiko a apela te despues di e decision.
E derecho di un partido pa defende su mes y pa wordo skucha den un caso ta basa tambe riba e beginsel van behoorlijk bestuur di “Hoor en Wederhoor”. Es decir tur partido den un caso mester wordo skucha.
Esaki ta un di e basenan fundamental cu den cualkier tipo di decision Mester tene cuenta cune, y si no hasi esaki e decision ta uno co no por keda para.
No ta comprendibel con Comishon di Apelacion ta skirbi den su decision cu e ta suficiente informa a base di e documentonan ricibi y pesey no a hanja necesario pa skucha Sv Dakota.
Pa prome, Comishon di Apelacion no por kita e derecho di Sv Dakota pa defende su mes y pa wordo skucha a base di e articulo 63 HR y base di e beginsel van behoorlijk bestuur di “Hoor en Wederhoor”. Pa di dos, Sv Dakota no a hanja ningun momento e oportunidad pa entrega documentonan pa defende su mes contra di e apelacion di Sv Nacional. Sv Dakota no a hanja e apelashon ni pa lesa, aunke cu a pidi pa hanja un kopia di esaki. Pa di tres, Comishon di Apelacion no por bisa cu e tin suficiente documentonan pa dicidi riba e apelashon di Sv Nacional, mientras e no a duna Sv Dakota e oportunidad pa entrega documentonan den apelacion ni pa wordo skucha pa asina por trece su puntonan dilanti. Comishon di Apelacion a tuma un decision basa solamente riba e puntonan treci dilanti dor di Sv Nacional.
Punto 4: Comishon di Apelacion a tuma decision riba dos punto sin motiva con a jega na esaki mientras e ta obliga pa hasi esaki (Motiveringsbeginsel).
Situashon 1: Pa Comishon di Apelacion por a contesta e pregunta si e hungador di Sv Nacional, riba kende Sv Dakota a protesta y a hanja rason den su protesta, durante di e wega di Sv Dakota y Sv Nacional ta un hungador legal of no, Comishon di Apelacion Mester a contesta Prome kiko a base di articulo 55, inciso HR ta e consequencianan ora un team retira for di Campeonato, den e caso aki Sv Jong Aruba. E articulo ta bisa cu tur e partidonan hunga door di e team cu a retira for di Campeonato, den e caso aki Sv Jong Aruba, ta wordo considera No hunga! Comishon di Apelacion Mester a contesta e pregunta si e carchi geel cu e hungador di Sv Nacional a ricibi durante di e wega contra di Sv Jong Aruba, cual team a retira for di campeonato, ta cai afor of no mirando cu e wega ey ta wordo considera No hunga. Si e no ta conta mas, e hungador di Sv Nacional lo a hunga cu tres carchi geel contra di Sv Dakota y lo tabata un hungador no-legal pa cu e wega ey. Comishon di Apelacion a keda sin contesta e preguntanan aki. Piyo ainda, Comishon di Apelacion ta bisa cu loke ta trata carchi etc. ta un otro caso, mientras E caso Aki ta trata si e hungador tabata tin tres carchi geel of no durante di e wega contra di Sv Dakota. Pesey ta inexplicabel con Comishon di Apelacion sin ningun tipo di motivacion ta bisa cu e hungador di Sv Nacional ta uno legal durante di e wega di Sv Dakota.
Situashon 2: Comishon di Apelacion no a motiva a base di kiko a jega na e pensamento cu AVB a crea e impreshon cu 7 di e hungadornan di Sv Nacional cu no a entrega e documentonan manera prescribi den reglamentonan di AVB, a bira legal dor cu AVB a tuma e documentonan aki (riba cual Sv Dakota a protesta).
Aparte cu Comishon di Apelacion ta obliga di motiva cualkier decision cu e tuma, akinan ta pisa mas pa motibo cu Sv Nacional No a Ni trece e punto aki como un punto pa nan apelacion. Comishon di Apelacion a tuma un decision riba un punto cu No tabata ni punto di apelacion di Sv Nacional.
Punto 5: Comishon di Apelacion a sinta riba e stoel di AVB y di su Algemene Ledenvergadering dor di pone e responsabilidad pa cu e documentonan riba AVB y no riba e teamnan manera Semper tabata e caso. Nunca tabata obligashon di AVB pa controla e documentonan cu un team ta entrega. Semper e tabata e obligashon di e teamnan pa entrega documentonan cu ta na ordo conforme reglamento di AVB. Esaki Semper a wordo acepta dor di e teamnan.
Comishon di Apelacion No por dicidi di un dia pa otro cu desde awor e responsabilidad di esaki ta serka AVB. Desde cu AVB ta existi e responsabilidad aki ta serka e teamnan. Comishon di Apelacion No por sinta den e stoel di AVB ni di e Algemene Ledenvergadering. Comishon di Apelacion mester tuma un decishon a base di e reglamentonan vigente di AVB. Comishon di Apelacion por duna sugerencia pa trece cambionan den e reglanan, pero No por cambia esaki riba su mes. Nan No por crea reglanan nobo. Cual den e caso aki a tuma lugar.
Remarkabel ta cu den casonan den pasado Comishon di Apelacion a dicidi cu ora no cumpli cu e regla di entregamento di documentonan, esaki ta trece cune cu e hungador no ta uno legal.
Punto 6: Comishon di Apelacion a interpreta articulo 9 di Strafbepaling totalmente robes. Otro cu Comishon di Apelacion ta pensa, e articulo aki no ta conta den e situashon cu un hungador a hanja un carchi geel durante di un wega (y cu ta acumula su di tres carchi geel). Basa riba e interpretashon incorecto di Comishon di Apelacion, (di awor bay dilanti) e referee mester traha un rapport pa cada hungador cu a hanja un carchi geel durante di un wega (y a acumula tres carchi geel den diferente partidonan). Aparte cu Comishon di Apelacion no a tene cuenta cu referee ta anota carchi geel riba e formulario di wega di cada team (“wedstrijdformulier”), Comishon di Apelacion no a tene cuenta cu un referee No por traha un rapport asina pa e simpel motibo cu e referee No ta hou bij den cua partidonan un hungador ta hanja carchi geel y ki ora e ta acumula tres carchi geel den tres diferente partido. Alaves Nunka esaki a wordo hasi na Aruba y tampoco na otro parti di mundo. Comishon di Apelacion a dicidi algo cu No por wordo hasi y no lo wordo hasi den futuro Tampoco. A base di e decision incorecto aki, awor bay dilanti un hungador cu tres carchi geel por hunga normal si e referee no a traha un rapport y AVB no a informe cu e no mag di un hunga e siguiente wega.
E puntonan ariba menciona ta Sigur puntonan excepcional i/o nobo pa asina Beroepscommissie dicidi pa cambia nan decision. Si esakinan no ta, kiko ta anto? Derechonan mester wordo respeta y tur partido mester wordo trata igual. E biaha aki, esaki lamentablemente No tabata e caso.
Sv Dakota ta lamenta cu e mesun 4 miembronan di Comishon di Apelacion cu a tuma e decision di cual Sv Dakota a pidi herziening ta e mesunnan cu a dicidi pa no acepta e petishon di Sv Dakota pa herzien e decision cu ta claramente contra di derechonan fundamental di un miembro di AVB pa por defende su mes den un caso. E ex-miembro di bestuur di Sv Nacional, cual na opinion di Sv Dakota no por wordo concidera inparcial, a tuma parti na e decision aki tambe di Comishon di Apelashon.
Sv Dakota ta lamenta tambe cu atrobe Comishon di Apelashon ta tuma un decision Sin cu e ta motiva esaki debidamente. No ta bisa nada pero nada den su decision riba e puntonan aki riba menciona cu Sv Dakota a trece dilanti como puntonan pa herzien e decision.
Sv Dakota ta termina Gradiciendo su Fanaticonan y su Sponsornan pa e confiansa y apoyo duna durante e Campeonato 2016-2017. Bosonan ta The Best!
Ta desea RCA y Nacional exito den final.


text:
Sala Multifunshonal na Fòrti nombrá komo Sala Jerry Lasten
Sala Multifunshonal na Fòrti nombrá komo Sala Jerry Lasten
Geplaatst op 11 May 2021 dor di Ministerio Asuntunan General i Promé Minister
Willemstad – Djaluna, dia 10 di mei último, Direktorado di Komunikashon i Informashon di Gobièrnu di Kòrsou (C&V) a hasi inougurashon ofisial di e Sala Jerry Lasten na Fòrti. Ta trata aki di e sala multifunshonal ku ta keda usá pa entre otro konferenshanan di prensa di Gobièrnu di Kòrsou, seshonnan di Fòrti Habrí, ‘webinar’ i diferente otro seshonnan di Gobièrnu.
E bunita seremonia aki a konta ku presensia di Minister Presidente demishonario Eugene Rhuggenaath, e yunan di sr. Jerry Lasten, huntu ku representantenan di e tim di maneho di Ministerio di Asuntunan General i algun miembro di e tim di produkshon di e aktual Direktorado di Komunikashon i Informashon di Gobièrnu.
Na bida, señor Gerard Albert Anthony Lasten, mihó konosí komo Jerry Lasten a sa di establesé un fundeshi sólido pa loke ta trata komunikashon gubernamental i suministro di informashon en general. Un di su lemanan ku a kore semper komo liña kòrá den tur su trabounan, tabata ekselensia i profeshonalismo; “Chèk, dòbel chèk i bolbe chèk”.
Na inisio di añanan ‘70, sr. Jerry Lasten a inisiá su karera den Gobièrnu durante 6 luna komo hefe di atministrashon di “Antilliaanse Onderwijs Instellingen” i despues di poko tempu, komo direktor. Komo direktor di e institushon aki, ya su kualidatnan komunikativo tabata evidente i den dos aña di tempu su esfuersonan a kondusí ku e instituto a krese den un organisashon ku mas di 3.000 studiante.
Djis despues, Sr.Jerry Lasten a bira Hefe Interino di e departamento di Relashon Públiko di teritorio insular di Kòrsou na aña 1974, kaminda el a sòru pa un reorganisashon kompleto di e departamento. Na 1977,el a keda enkargá komo kolaboradó di informashon pa e servisio di konsulta eskolar (Schooladviesdienst) na Kòrsou. Komo kolaboradó di e servisio aki, sr. Jerry Lasten a introdusí entre otro diferente programanan semanal di radio i televishon sumamente kualitativo i informativo. Tambe sr. Jerry Lasten a start e famoso revista ‘Énfasis’ ku a konosé un trayekto sigur di algun dékada.
Di aña 1982 te ku 1989, sr. Jerry Lasten a fungi komo hefe di servisio di informashon di Gobièrnu di Antia Hulandes kaminda, no solamente el a sòru pa reorganisá e servisio, pero tambe a sòru semper di mantené un maneho di komunikashon skèrpi i efikas. Despues di a laborá den Gobièrnu, sr. Jerry Lasten a establesé su propio kompania di komunikashon i merkadeo. Bou di e kompania aki, sr. Lasten a duna servisio na klientenan grandi tantu lokal komo internashonal. Pa medio di e kompania aki, sr. Jerry Lasten entre otro a asesorá empresanan manera Setel, CPA i CURINDE pero tambe a sigui brinda su servisionan i konosementu na Gobièrnu di Antia i na Konseho Insular.
Durante e inougurashon, e Direktorado a revelá un mural den e sala multifunshonal, dediká na sr. Jerry Lasten. Tabata un momentu sigur emoshonante pa e yunan di sr. Jerry Lasten, pa por mira e rekonosimentu na nan tata i skucha e impakto ku ainda su trabounan tin pa ku komunikashon gubernamental. Pa e Direktorado di Komunikashon i Informashon di Gobièrnu di Kòrsou, ta un gran orguyo i honor di por tin e ehèmpel di sr. Jerry Lasten komo fundeshi pa kada bes sigui mehorá e komunikashon entre Gobièrnu i pueblo di Kòrsou.


text:
Prome cu bo usa bo sub-conciencia, bo mester conoce su principionan, su leynan.
E leynan mas importante ta esakinan:
Cada imagen visual concreto cu tin tur nos atencion, tin e tendencia di realisa su mes.
Si e boluntad y e creencia ta contradeci otro, semper y sin excepcion boluntad ta perde. Si bo ta malo y bo ta kere (creencia) cu bo no ta bira bon, bo lo no cura ni maske con hopi bo lo kier (boluntad) esey. Hopi hende ta pone tur nan boluntad pa yega un meta, pero no ta logra. Otronan ta usa nan imaginacion y si ta logra. Un condicion primordial pa logra ta pa no carga pensamento y imagennan cu ta contradeci e meta.
Cada intento cu bo hasi pa logra algo, sin usa bo imaginacion bibo ta casi destina pa fracasa.
Bo mente tin dos parti, e parti conciente (10%) y sub-conciente (90%). Abo ta e hardinero. Tur dia nos cada un ta plantando simianan di pensamento den nos sub-conciencia cu ta forma nos realidad di cada dia. Loke bo sembra bo lo cosecha den bo bida y bo alrededor. Pesey corda semper ‘Sembra bon, pa bo cosecha ta abundante’. Esaki ta cuminsa cu un accion simpel, pero super importante, esta ‘cuida bo pensamentonan’. Pasobra loke bo pensa, bo ta atrae den bo bida. Asina tin hopi hende cu ora bo puntra nan ‘con ta bay cu e bida?’, nan ta contesta ‘luchando’. Y aunke hopi biaha nan no realmente kier men esaki y nan no ta realisa cu e mensahe cu nan ta mandando pa nan sub-conciencia ta ‘bida ta un lucha’. E sub-conciencia na su turno lo crea e circumstancianan perfecto pa bo bida bira un lucha.
Importante ta pues pa bo controla bo mente sub-conciente. Una bes cu bo logra esaki, bo por cuminsa traha pa asina hasi bo deseonan di curason realidad. Un otro cos importante pa bo sa ta cu ‘e mundo paden ta crea e mundo pafor’. Bo pensamento y bo deseonan genuino di bo curason ta bo poder creativo.
Bo mente sub-conciente semper ta obedece bo mente conciente. Bo mente conciente ta duna orden na e subconciencia y esaki ta realisa e orden cu e ricibi. Bo mente sub-conciente no ta cuestiona loke e mente conciente ta bis’e. E no ta husga. Un ehempel di esaki cu mayoria hende conoce ta esun di un show di hypnosis unda hendenan ta saborea un lamunchi zuur, paso e hypnotisador ta bisa nan cu e ta dushi.
Pa duna un otro ehempel: Si bo ta custumbra di bisa cu bo no por permiti bo mes pa cumpra algo, bo mente sub-conciente ta obedece y ta crea e circumstancianan perfecto pa bo no por cumpr’e.
Tin ehercicionan cu nos por hasi pa train nos mes pa pensa mas positivo na un forma mas conciente:
Hasi un esfuerso pa corda kico bo tabata pensa e delaster 15 minuut cu a pasa. Pensa pa bo mes con hopi cos negativo of positivo bo a pensa. Cada biaha cu bo hasi e ehercicio aki, purba hasi bo custumber pa elimina cada pensamento negativo cu drenta bo mente.
Na final di dia hasi un recorido di e pensamentonan cu a pasa hopi bes den bo mente. Esakinan ta loke ta domina bo bida. Nan ta determina bo patroonchi di pensamento. Bo ta pensa hopi riba malesa of problema of scarsedad? Realisa cu bo ta atraendo nan den bo bida….
Unifica bo mes cu e bon cosnan cu bo lo kier pa ta den bo bida. Mira bo mes ta parti di e cosnan aki y ripiti e pensamento aki cada bes pa bo mes…
Dicidi awor, tuma e decision pa hasi bo bida mucho mas dushi, grandi y noble. Den bo mente sub-conciente tin un sabiduria y poder inmensamente grandi pa desaroya y trese na expresion.
E clave ta ‘tuma decision, scucha e hintnan, e mensahenan cu bo ta haya y confia bida…
Saca for di ‘The power of your sub conscious mind’ di Dr. Joseph Murphy.


text:
Bida lo kaba un dia, ta algu ku nos tur ta konsiente di dje.
Morto por ta un tema difísil ku tardi òf trempan nos tur lo mester dil kuné.
Na momentu di fayesimentu, famia òf amigunan di e ser kerí ku fayesé t’esnan ku den mayoria kaso ta atendé asuntunan di entiero òf kremashon via di un agensia funerario.
Bo opinion ta importante pa nos, p’esei nos ke pidi bo kooperashon pa yena e enkuesta digital akí tokante agensianan funeraria na Kòrsou.
https://tinyurl.com/enkuestafuneraria
E ta dura solamente 10 minüt i bo tin chèns pa gana un bòn di regalo di 500 florin ku bo por usa manera bo ta deseá.


text:
Pa percura cu INTERPOL por persigui criminalnan y nan pasonan rond di mundo, e ta importante pa mantene un relacion fuerte cu e diferente departamentonan di husticia y demas gruponan di interes, pa e parti di comparti informacion valioso y dialoga riba experticio den maneho di frontera.
Control di frontera usando basenan di data di INTERPOL ta duna informacion den tempo real, permitiendo asina e detencion di e criminalnan na momento di control. Paisnan cu ta haci uso di e basenan di data aki di INTERPOL, tambe por usa e informacion aki pa examina nan basenan di data nacional.
Iniciando den luna di November 2021, e sistema di maneho di frontera na Aruba a ser conecta cu e base di data nominal di INTERPOL, cu ta inclui “INTERPOL Red Notice”. Esaki ta un solicitud pa e departamentonan di husticia mundialmente pa localisa y provisionalmente detene e persona den cuestion, pendiente su extradicion of cualkier otro accion legal cu mester tuma luga. E tipo di solicitud di “INTERPOL Red Notice” ta wordo publica na e solicitud di e pais cu ta miembro y mester cumpli cu tur e rekisitonan di e constitucion y reglamentonan di INTERPOL.
Esaki kiermen cu e “Red Notice” no ta un orden internacional di detencion. Adicionalmente, no ta solamente e intercepcion di hende ta importante, pero tin cu duna importancia tambe na documentonan y paspoortnan cu ta perdi, cu den man di criminalnan internacional y teroristanan ta di balor inmenso. Nan ta haci uso di esakinan pa por traspasa fronternan sin wordo detecta.
Den mannan robes, bo paspoort por ta un arma poderoso! Den diferente atakenan terorista durante e ultimo decadanan, e criminalnan a biaha internacionalmente usando paspoortnan falsifica y invalido pa sconde nan identidad. Un paspoort horta y/of perdi por causa cu;
Un fugitivo por scapa di husticia
Teroristanan internacional por biaha for di zona di conflicto
Rednan di traficacion humano por medio di transportacion entre frontera di e victimanan
Den caso di a perde bo paspoort y nan use pa biaha, bo semper lo por bira victima di “identity theft”, unda cu bo paspoort lo por wordo usa pa actonan criminal, como por ehempel, habri un cuenta bancario y usa esaki den e proceso di labamento di placa.
INTERPOL Aruba a lansa e proyecto “INTERPOL at the border” dia 1 di November 2021, unda a conecta Aruba cu e base di data nominal di INTERPOL Internacional y e “ SLTD Database” asina conectando cu nos base di data nacional di maneho di frontera.
Den e mision di e lucha pa combati crimen entre frontera, por bisa cu a logra haya rond di 30 diferente “hit” durante e prome dos luna di proyecto “INTERPOL at the border”. E obhetivo principal di NCTVI ta pa mantene nos fronteranan sigur, por medio di introduccion di tecnologianan nobo como tambe facilitando e cooperacion entre e diferente agenciana cu ta forma parti di nos departementonan di husticia.
Den e grafico, por mira e diferente “hit” cu a haya durante e ultimo dos luna, y kico nan ta.


text:
Willemstad Curacao: E barku Hulandes di marina, Zr. Ms. Groningen,ku na e momentunan aki ta nabega pa Wardakosta di Caribe Ulandes, den e anochi di 13 pa 14 di jüli a interseptá un transporte di droga. Na parti sur di Kòrsou e barku di marina den un tempu rekort a sa di para e go-fast.
Zr. Ms. Groningen i su tripulante nobo net a kaba un trajekto intensivo di training i ta tin djies un par di ora patruya atrobe. Pues e mesun dia ku nan a kaba ku na training ku èksito, nan a haña nan promé èksito operashonal.
Wardakosta a deskubrí e go-fast riba kua Zr.Ms. Gronigen i e helikòpter di wardakosta a wordu mes ora a wordu despachá dor di e Centro di Operashon Marítimo (MOC). Ku e lansamentu di e dos botonan rápido di e Groninger, e asina yamá FRISC’s, pa forsa e go-fast pa para. E tripulashon a ninga di para despues di kua a los tiru di advertensia a final e motornan a wòrdu disabilitá. Banda di e 5 tripulante i e droga a haña 4 arma di kandela abordo. Un Metal Shark di Wardakosta a tuma e tripulante,e droga i e armanan for di e Groningen i a tresenan na e Punto di Sosten na Parera.
E sospechosonan i e kontrabanda a wòrdu entregá na Kuerpo di Polis di Kòrsou ku lo kontinuá ku e investigashon.


text:
Kada bia ku mi ta papia di e palabra di Dios, mi ta haña 2 sensashon: privilegio i responsabilidat.
Privilegio pasó ta manera ku ami ta den e lugá di un di e profetanan di Dios bisando: “Asina Señor di Israel ta bisa” i responsabilidat paso mi sa ku Señor por kambia, salba i kombertí un persona mediante di mi.
Mi sa ku tin bia (òf semper) mi por ta duru, sinseramente, lo mi ta ke tuma e seriedat di e asuntu di un manera mas amabel, paso mi sa ku na final e hende nan ta wak mi ku mal wowo, i mi no ta orguyoso di esei apsolutamente, al kontrario.
Sin embargo, mi no por papia manera mi ta papia di kualke tema, paso mi no ta papiando pa mi mes, sino pa Dios di Israel, e Todopoderoso, Kreadó di shelu i tera, Alfa i Omega.
Hopi ta trata e palabra di Dios manera un buki di poesia ku e ophetivo di hasi ku e personanan ta sinti nan bon, ku historia di persona nan den e palabra di Dios ku a kometé fayo i asina nan por konsolá e personan nan ku a kometé e fayonan. Pero, Dios a duna nos Su palabra solamente pa hasi nos sinti bon? Mi ta duda.
Ku Dios bin habri e komporndementu di esnan ku E a skohe.


text:
Diahuebs durante dia cu tur hende ta trahando y ariba den DIMAS a cuminsa cu un reunion pero un mensahe a yega cerca di e directora sra Kathy Paskel segun informacionnan di nos fuentenan den DIMAS cu a pone e directora den shock, ora a haya ordo di departamento investigacion di Aruba cu su man drechi hurista Jacqueline Harewood tin cu keda suspendi. A pidi 6 siman pa suspense Jacqueline debi na un caso grandisimo cu tin bou investigacion unda VDA cu ta e departamento di seguridad nacional di Aruba ta investigando un caso basta grandi cu tin coneccion cu te hasta GNC unda Krammers su rapport a sali negativo pa bira director.
Segun fuentenan a indica cu e reunion a para y tur hende a haya un baño di awa ora e anuncio a yega na DIMAS cu sra Jacqueline tin cu bandona e edificio di biaha y no tabata permiti pa ta den e reunion mas y tur tristo a bandona e edificio. Pa algun tempo caba coleganan di DIMAS cu a aserca nos redaccion a informa cu e situacion den DIMAS no ta di canta macamba di tanto e directora y su man drechi y nan a cansa.
E segun fuentenan y DIMAS no por confirma esaki na medianan ainda ta cu ta trata un caso serio di ASILO unda cu esaki ta keda encarga specialmente den sra Jacqueline su man y cos a a bay robes cu scondemento di documento cu por costa pais Aruba miyon di florin na debe, cu sigur ta un peso mas pa e caha di gobierno. Mucho no por menciona pero ta un caso cu lo a bay corte te cu e señora cu a keda deporta pa GNC a gana cu caso den corte y ta for di nos isla, pero Aruba ta colgando na un debe grandisimo pa cierto empleado publico cu ta kere nan por podera di nos leynan.
Lo keda pendiente momento cu DIMAS e directora por sali splica e situacion bochornoso aki cu ta un mancha pa pais Aruba ora esaki yega den medianan internacional con a trata cu persona cu a pidi ASILO. Sigur di bon fuentenan tin mas cabes pa cay.


text:
Kralendijk – Tourism Corporation Bonaire (TCB) huntu ku su partnernan Entidat Públiko Boneiru, BONHATA, Bonaire International Airport (BIA), Diamond PR i kapitan di haf a tene su konferensia di prensa di kada tres luna pa duna un bista general di e prestashonnan di turismo durante aña 2021 i di e perspektivanan pa aña 2022. Un análisis remarkabel ku a kompartí durante e konferensia di prensa ta e echo ku na aña 2021 Boneiru a yama bon biní na 111.000 yegada ku avion, loke kompará ku aña 2019 a resultá den 70% di rekuperashon di nos turismo.
Banda di implementashon di un impuesto nobo di turista (entry tax), e enfoke di Entidat Públiko Boneiru durante aña binidero lo ta riba hañamentu di un bon balansa entre turismo i bienestar di nos komunidat. ‘Durante e aña tras di lomba ònverwagt Boneiru a bira enormemente popular serka bishitantenan i invershonistanan. Komo konsekuensia di esaki nos merkado laboral ta sobrekargá ku entrada di forsa laboral for di den eksterior i nos habitantenan tin problema pa haña bibienda pagabel. Entidat Públiko Boneiru lo tuma medida tambe pa ofresé nos hendenan bon posibilidat di formashon riba tur nivel i pa stimulá nos habitantenan pa haña un trabou den sektor turístiko, pero tambe pa hasi nos kultura, nos historia i nos naturalesa parti di programanan di enseñansa, ku komo meta pa sigurá nos identidat i un futuro duradero’, segun Hennyson Thielman, diputado di Desaroyo Ekonómiko i Turismo.
Direktor di Tourism Corporation Bonaire, sr Miles Mercera, a bisa ku e meta ta pa alkansá 100% di rekuperashon di nos turismo na fin di aña 2022. Rekuperashon di nos turismo mester kontené kambionan struktural pa loke ta trata e manera ku nos ta posishoná nos isla i e merkado ‘niche’ ku nos ke atraé. Na luna di mei 2022 TCB ta spera pa den koperashon ku su stakeholdernan introdusí un direkshon nobo pa ‘branding’, siguí pa lansamentu di su wèpsait nobo na luna di yüli 2022. TCB a mustra kuantu dia promedio un bishitante ku ta biaha for di Hulanda pa Boneiru tin mester pa tuma e desishon real pa biaha. Na aña 2022 esei ta 49 dia, kompará ku 69 dia na aña 2021. E promedio di kantidat di anochi na nos isla ta 17,6 anochi, di kua mas ku 50% ta keda 14 anochi. E promedio di kantidat di anochi pa e merkado norteamerikano ta 10,1 anochi, di kua 67% di nos bishitantenan for di Merka ta keda entre 4 i 7 anochi.
Veroesjka de Windt, direktor di BONHATA, a trese dilanti ku e promé kuartal di aña a bai bon pa sektor di turismo na Boneiru, ku un grado di okupashon promedio di 82% i un tarifa di dia promedio di $ 231. For di luna di yüli 2021 no tabatin un ‘slow season’. For di e tempu ei e sektor a sigui traha sin interupshon. Un rekuperashon nesesario, pero tòg fantástiko si nos kompará esei ku aña 2021, kaminda e okupashon promedio den e promé kuartal tabata mas òf ménos 27% ku un tarifa di dia promedio di $ 170. No solamente e akomodashonnan ta laga nos mira sifranan positivo, pero tambe e restorantnan, kompanianan di hür outo, tráfiko krusero, tournan i otro aktividatnan riba nos isla tabatin mihó resultado. E perspektivanan di BONHATA pa e di dos kuartal di 2022 ta mustra un bahada leve di mas òf ménos 1 % pa e lunanan di aprel i mei. E grado di okupashon ku nan ta verwagt ketu bai ta rònt di 80%, loke ta keda riba e promedio di e sektor.
Onno de Jong, direktor operashonal di BIA a bisa ku Bonaire International Airport, despues di un periodo largu di un bahada fuerte di kantidat di pasahero, den e di dos mitar di 2021 a konosé un kresementu fuerte di e kantidat di pasahero. Den e promé mitar di 2021 BIA a prosesá mas ku 34.000 pasahero ku a yega i mas ku 34.000 pasahero ku a sali. Den e di dos mitar e kantidat akí tabata kasi 95.000 pasahero ku a yega ku un total di 93.000 pasahero ku a sali. BIA ta koutelosamente optimista tokante e prognóstikonan pa 2022, pero e skemanan di buelo i e desaroyonan turístiko na Boneiru ta mustra hopi positivo. Air Belgium ta kuminsá ku un ruta nobo for di Brussel pa Boneiru. Tambe BIA a konstatá un kambio den repartishon di buelonan di kombinashon, kaminda kada biaha mas pasahero ta skohe pa desembarká na Boneiru.
Kapitan di haf, sr Gunther Flanegin, a presentá e sifranan mas resien relashoná ku e kantidat di barku krusero i e kantidat di pasahero pa e lunanan di yanüari, febrüari i mart 2022. Tambe e kapitan di haf a duna informashon tokante e skema pa e ‘low season’ binidero i e protokòlnan di Covid ku ta na vigor. Boneiru a yama bon biní na 23 barku krusero den luna di yanüari, 27 den luna di febrüari i 21 den luna di mart 2022. Na e momentu akí tin 17 barku krusero planiá pa luna di aprel, 9 pa luna di mei i 8 pa luna di yüni 2022.
Komo parti di e Plan di Rekuperashon pa Turismo e stakeholdernan a kuminsá ku e konferensianan di prensa konhunto di kada tres luna tokante turismo, ku komo meta pa promové e kolaborashon i informá nos komunidat lokal tokante e desaroyonan den sektor turístiko. Den koperashon ku su stakeholdernan TCB lo keda informá nos komunidat kada kuartal tokante e desaroyonan, oportunidatnan i desafionan den sektor turístiko.
Partnernan ta: OLB, BONHATA, BIA, Kapitan di haf i TCB.


text:
Manera ta custumber SETAR ta haci entrega di premio tur aña na diferente ganadornan di eleccion di Carnaval. Dialuna ultimo, SETAR a invita e ganadornan di Prins y Pancho Infantil, Hubenil y Grandi, Tumberito Infantil y Hubenil como tambe e ganadornan di Calypso y Roadmarch Infantil y Hubenil pa pasa na SETAR pa ricibi nan premio. Roxana Semeleer-Ras, Hefe di Mercadeo, a haci entrega di e premionan.
Representantenan di directiva di SMAC tambe tabata presente y a regala SETAR e logo oficial di Carnaval como muestra di aprecio. SETAR su contribucion na Aruba su Carnaval ta substancial y e aña aki no ta excepcion. Pa Carnaval 66, SETAR ta patrocina Quality Brassband y Massive Brassband. E aña aki tambe SETAR a aporta na tur grupo di Carnaval di Mucha y Carnaval di Noord, pa asina aki garantisa e continuidad di paradanan bunita especialmente pa nos muchanan.
SETAR como un patrocinador principal di Aruba su Carnaval ya pa mas di 15 aña ta hopi orguyoso di semper por contribui na e fiesta cultural di mas grandi riba nos isla.


text: Diasabra madruga a drenta informe di un accidente cu hende herida na Kudawecha, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu e chauffeur di un Nissan March bayendo pariba cu velocidad halto a perde control na e subida/birada baha caminda na man drechidal tras di un auto stacion y finalmente bay dal fuertemente den banda di pasahero riba un pilar di cura. E impacto tabata fuerte te a fractur pia di e pasahero. Na yegada di e ambulans nan a atende e pasahero herida y a transporte pa hospital. Polis a detene e chauffeur cu a ocasiona e accidente aki.


text:
Entrante 19 di augustus Minister di Integracion ta revoca e limitacion den e maneho di permiso di
(re)unificacion familiar cu a wordo introduci na december di 2020 como consecuencia di e crisis socio
economico causa door di e pandemia. Segun desaroyo den mercado ta indica cu e limitacion aki no
ta necesario mas y pa e motibo aki ta elimina e limitacion introduci na december 2020.
Lesa den e tabel e diferencia di e maneho di reunificacion familiar di december 2020 vs augustus 2022
Tur prome peticion di reunificacion familiar ricibi for di dia 19 di augustus 2022 lo wordo trata segun
maneho vigente.